MoU usul undi percaya seperti persenda institusi Parlimen

BANGI, 25 Jamadilawal 1444H, Selasa – Pemuda Perikatan Nasional (PN) menyifarkan perjanjian persefahaman (MoU) usul undi percaya kepada Perdana Menteri seperti menunjukkan tiada kesepakatan antara parti-parti gabungan antara satu sama lain.

Timbalan Ketua Pemuda PN, Wong Chia Zhen berpandangan, perjanjian berkenaan bercanggah dengan tujuan usul undi percaya yang ingin membuktikan keabsahan Perdana Menteri dan memberikan keyakinan kepada rakyat.

“Sebenarnya perjanjian ini hanya bertujuan untuk menyekat ahli-ahli yang berkemungkinan tidak sehaluan.

“MoU ini adalah kerana tiada kesepakatan dan kepercayaan antara parti-parti gabungan terhadap satu sama lain,” katanya dalam kenyataan, hari ini.

Jumaat lalu, empat gabungan politik memeterai perjanjian bersama Pakatan Harapan (PH) bagi tujuan memperkukuhkan kerjasama dalam kerajaan dipimpin Anwar.

Semua gabungan politik itu diwakili pemimpin tertinggi masing-masing.

Antaranya Presiden Parti Warisan, Datuk Seri Mohd Shafie Apdal; Pengerusi Gabungan Parti Sarawak (GPS), Tan Sri Abang Johari Abang Openg; Pengerusi BN, Datuk Seri Ahmad Zahid Hamidi dan Pengerusi Gabungan Rakyat Sabah (GRS), Datuk Seri Hajiji Noor, manakala PH diwakili Anwar sebagai pengerusinya.

Dalam pada itu, Chia Zhen menjelaskan kerajaan campuran hari ini tidak yakin dan percaya ke atas satu sama lain dan hanya bergabung untuk mencapai cita-cita kendiri.

Tindakan melakukan MoU berkenaan menjadi satu jenaka kepada seluruh dunia kerana sebelum satu usul undi percaya diadakan di Parlimen, sebuah MoU sudah pun ditandatangani.

Beliau pada masa sama melihat tindakan berkenaan sebagai aksi yang memperkecil dan mempersenda institusi Parlimen.

Tegas beliau, PN sehingga kini kekal dengan pendirian MoU itu tidak berperlembagaan dan salah di sisi undang-undang.


PRU15: Bersatu Terengganu minta satu kerusi Parlimen saja

BANGI, 25 Rabiulawal 1444H, Sabtu – Parti Pribumi Bersatu Malaysia (Bersatu) Terengganu memberi jaminan untuk tidak menuntut kerusi lain sekiranya diberi peluang satu kerusi Parlimen dalam Pilihan Raya Umum Ke-15 (PRU15).

Ketua Badan Pimpinan Bersatu Terengganu, Datuk Razali Idris berkata, Bersatu sebelum ini menyatakan hasrat bertanding di dua kerusi Parlimen di negeri ini, iaitu di Hulu Terengganu dan Besut.

Bagaimanapun, pihaknya menyerahkan kepada kepada pimpinan tertinggi Perikatan Nasional (PN) untuk menentukannya.

“Kita juga tidak akan berkecil hati terhadap sebarang keputusan yang ditetapkan selepas ini. Kita tak berminat nak buat tuntutan di kawasan lain kalau diberikan satu kerusi sahaja.

“Kita hanya bagi pandangan dan PAS bagi pandangan mereka, maka jawatankuasa tertinggi agihan kerusi akan menentukan dan sama-sama bersetuju dengan sebarang keputusan,” katanya.

Razali yang juga Ahli Majlis Pimpinan Tertinggi (MPT) Bersatu berkata, setakat ini pihaknya masih belum menerima keputusan pembahagian kerusi di dua kawasan Parlimen berkenaan.

Jelasnya, Bersatu Terengganu sebelum ini mencadangkan penyandang kerusi Parlimen Hulu Terengganu, Datuk Rosol Wahid sebagai calon bagi mempertahankan kerusi tersebut.


Kuarantin wajib pengembara luar negara mesti diteruskan elak Omicron merebak

Oleh Ainul Illia Meor Suzurudin

BANGI, 23 Jamadilawal 1443H, Selasa – Kuarantin wajib bagi pengembara luar negara terutama yang berada dalam senarai negara diumumkan Kementerian Kesihatan Malaysia (KKM) sebelum ini, tetap perlu diteruskan.

Presiden Persatuan Pakar Perubatan Kesihatan Awam Malaysia, Prof Dr Mohamed Rusli Abdullah berkata, langkah itu perlu susulan kebimbangan penularan COVID-19 varian Omicron (B.1.1.259) di dalam negara.

Katanya, kebimbangan itu bukan sahaja berdasarkan ciri-ciri Omicron yang menular dengan cepat, tetapi juga kerana negara tidak mempunyai pengalaman yang cukup terhadap varian baharu ini.

“Jadi apa salahnya kita ambil langkah awal. Kita kurangkan keupayaan mereka yang pulang dari luar negara daripada menularkan kes kepada orang lain.

“Satu lagi perkara adalah kerana kita sebenarnya tidak tahu bila masa yang paling kemuncak untuk varian Omicron menjangkiti orang lain. Kerana data belum cukup lagi. Kalau kita belum pasti, kita perlu amalkan kuarantin ini,” katanya dalam program Dimensi yang disiarkan TV Pertiwi, malam ini.

Bercakap mengenai sentimen dan kebimbangan orang ramai mengenai Arab Saudi susulan laporan jemaah umrah Malaysia yang positif varian itu, beliau berkata, ia tidak bererti hanya negara itu mempunyai risiko tinggi untuk menyebabkan penularan varian Omicron.

“Sebenarnya kita kurang bernasib baik, kerana sentimen masyarakat kita. Kenapa nak gembar gembur umrah sahaja. Ia tidak memberikan gambaran bahawa Arab Saudi yang bermasalah. Walaupun kes ada dikenal pasti dari sana,” katanya.

Beliau mengakui buat masa sekarang keadaan di negara ini masih terkawal kerana gejala akibat varian Omicron tidak teruk.

“Kita juga tiada mencatatkan jumlah kematian tinggi oleh varian Omicron,” katanya.

Kini terdapat 18 negara berisiko tinggi kes Omicron termasuk Australia, India, Arab Saudi, UK dan AS.

Terdahulu, KKM memaklumkan, pelancong dari negara berisiko tinggi ini mesti mengambil ujian tindak balas rantai polimerase (PCR) dua hari sebelum berlepas. Satu lagi ujian akan dilaksanakan semasa ketibaan dan pengembara juga akan diberikan penjejak digital.

Mereka yang diberi vaksin sepenuhnya mesti menjalani kuarantin tujuh hari manakala yang tidak divaksinasi mesti diasingkan selama 10 hari.

Pelancong boleh memohon untuk menjalani kuarantin mereka di rumah.

Pautan Dimensi:


Lebih 6.8 juta individu telah divaksin setakat 24 Jun

BANGI, 14 Zulkaedah 1442H, Jumaat – Lebih 6.8 juta individu di negara ini sudah mendapatkan suntikan vaksin COVID-19 setakat, semalam.

Daripada jumlah itu, 4,924,334 individu atau 15.1 peratus telah mendapatkan suntikan dos pertama, dan 1,898,770 lagi (5.8 peratus) lengkap dengan kedua-dua dos.

Berdasarkan laporan harian pemberian dos vaksin dikeluarkan Jawatankuasa Khas Jaminan Akses Bekalan Vaksin COVID-19 (JKJAV), sebanyak 268,604 dos diberikan pada 24 Jun.

Menurut laporan, sebanyak 175,201 dos pertama telah diberikan, dan 93,403 individu sudah melengkapkan dos kedua mereka.

Mengikut perancangan Program Imunisasi COVID-19 Kebangsaan (PICK), tempoh pelaksanaan fasa pertama pemberian vaksin yang bermula Februari hingga April lalu membabitkan 500,000 kakitangan barisan hadapan termasuk petugas kesihatan.

Fasa kedua bermula April hingga Ogos pula membabitkan 9.4 juta warga emas, kumpulan rentan dan orang kurang upaya (OKU).

Manakala, fasa ketiga yang dijadual pada Mei tahun ini hingga Februari 2022 membabitkan individu 18 tahun ke atas, warganegara dan bukan warganegara dengan sasaran 13.7 juta atau lebih.


Israel tak mampu tutup kekalahannya pada 7 Oktober dengan pembohongan: Hamas

BEIRUT, 23 Rabiulakhir 1445H, Selasa –  Rejim haram Israel mengalami kekalahan teruk pada 7 Oktober, sehinggakan entiti pendudukan itu tidak mampu menutupi kegagalannya dengan pembohongan.

Pemimpin Gerakan Perjuangan Islam Palestin (Hamas), Osama Hamdan berkata demikian dalam sidang akhbar di ibu negara Lubnan, Beirut pada hari ke-31 Operasi Taufan al-Aqsa, operasi ketenteraan terbesar terhadap rejim Israel dalam beberapa dekad.

“Kegagalan yang dialami musuh pada 7 Oktober dan masih dideritai di medan perang tidak boleh ditutup dengan pembohongan.

“Kerugian pasukan pendudukan (Israel) jauh lebih besar daripada apa yang diumumkan, dan ini adalah punca pengeboman jenayah yang tidak pernah berlaku sebelum ini (di Gaza),” katanya.

Osama menegaskan, Hamas berikrar untuk menjadikan tanah perkuburan bagi pasukan pendudukan jika mereka terus menyerang penduduk Gaza.

“Gaza akan sentiasa kekal sebagai tanah perkuburan bagi mereka yang zalim, yakinlah kami memperoleh kemenangan pada 7 Oktober,” kata Hamdan, sambil menambah bahawa Briged al-Qassam, sayap tentera Hamas, bertempur di semua bahagian.

Ketika sidang akhbar di Beirut, Hamdan menafikan dan menjawab isu pembohongan rejim Zionis yang disebarkan kononnya Hamas telah menggunakan Hospital Indonesia untuk melancarkan serangan.

“Pintu masuk ke terowong yang didakwa berhampiran hospital Indonesia adalah lubang bekalan bahan api, dan rakaman audio yang dituduh anggota kami adalah panggilan palsu yang direka oleh rejim Zionis.

“Bahkan, dakwaan hospital digunakan sebagai pad pelancar peluru berpandu tidak boleh dipercayai langsung,” kata pemimpin Hamas itu.

Justeru, Hamdan menyeru Pertubuhan Bangsa-Bangsa Bersatu (PBB) untuk melawat hospital di Gaza untuk mengesahkan ‘pembohongan pendudukan.’

Israel menyasarkan sebuah hospital kanak-kanak di Gaza pada hari Isnin ketika pencerobohan rejim di Semenanjung Gaza yang dikepung.

Kementerian Kesihatan Palestin di Gaza hari ini mengesahkan jumlah kematian akibat pengeboman berterusan Israel di kawasan pantai berjumlah 10,022 orang, termasuk 4,104 kanak-kanak dan 2,641 wanita.

Kementerian juga berkata, jumlah mereka yang cedera sejak 7 Oktober telah meningkat kepada 25,408 orang. – Agensi


Ribut Ma-On: Filipina tutup pejabat kerajaan, sekolah

MANILA, 25 Muharam 1444H, Selasa – Filipina mengumumkan penutupan pejabat kerajaan dan sekolah awam selama dua hari berikutan ribut tropika Ma-On yang menyebabkan hujan lebat.

Presidennya, Ferdinand Marcos Jr memaklumkan, penutupan itu membabit Manila dan beberapa wilayah lain di negara ini.

Setiausaha Akhbar Ferdinand, Trixie Angeles berkata, arahan presiden itu meliputi Metro Manila – yang terdiri daripada 16 bandar – wilayah Laguna, Cavite, Rizal, Bulacan, Zambales dan Bataan.

“Hujan lebat berkemungkinan membawa risiko kepada orang awam,” katanya dalam satu kenyataan.

Terdahulu, biro cuaca negeri berkata, ribut bertambah kuat dengan kelajuan angin sehingga 110 kilometer sejam (kmj) melanda wilayah utara Filipina pada Selasa.

Menurut biro cuaca, puluhan wilayah utara juga mungkin terjejas ribut dan memberi amaran kemungkinan lebih banyak hujan lebat, angin kencang, banjir serta tanah runtuh berisiko berlaku.

“Ribut itu berkemungkinan lemah apabila merentasi negara, dan hanya menjadi kuat menjadi taufan di Laut China Selatan pada malam Rabu,” katanya. – Agensi


UMNO janjikan air bersih jika dapat tawan Kelantan

KOTA BHARU, 22 Syaaban 1444H, Rabu – UMNO berjanji untuk memastikan air paip di Kelantan bersih dan selamat jika mengambil alih negeri itu daripada PAS, kata Presiden UMNO, Datuk Seri Dr Ahmad Zahid Hamidi.

Beliau berkata, UMNO Kelantan mampu menyelesaikan masalah air di negeri itu.

“Jika UMNO Kelantan mengambil alih negeri itu sama ada dalam pilihan raya umum akan datang atau pilihan raya negeri akan datang, kita akan meneruskan dasar-dasar baik yang diperkenalkan kerajaan pimpinan PAS.

“Kita juga akan memastikan masalah air yang dihadapi penduduk di sini dapat diselesaikan.

“UMNO akan cuba selesaikan masalah dan beri bekalan air yang bersih dan selamat untuk dimakan. Oleh itu, beri kami peluang untuk memerintah Kelantan,” kata Zahid.

Beliau berkata, ini antara janji UMNO Kelantan sekiranya parti itu merampas negeri itu daripada PAS dalam tempoh lima tahun akan datang.

“Kelantan sudah lebih 30 tahun diperintah oleh PAS dan sejak itu rakyat tempatan berdepan dengan isu air.

“Ada yang mendakwa tekanan air di kawasan sekitar mereka rendah, manakala yang lain mendakwa air itu keruh dan tidak selamat untuk digunakan,” katanya.


Menteri Muda Sarawak dedah sindiket edar dadah percuma kepada pelajar

KUCHING, 11 Zulhijjah 1442H, Rabu – Menteri Muda Kesejahteraan Komuniti Sarawak Datuk Francis Harden Hollis hari ini mendedahkan ada sindiket di negeri ini yang mengedar dadah secara percuma kepada pelajar sekolah sebagai taktik menjebak mereka menjadi penagih.

Tanpa mendedahkan secara terperinci kegiatan sindiket berkenaan, beliau berkata situasi tersebut cukup membimbangkan kerana pelajar sekolah merupakan sasaran yang mudah.

“Dia (pelajar sekolah) diberi percuma dulu, sudah pandai, dia sudah seronok, dia mahu beli lagi, kalau tidak ada bekalan dia akan cari (dadah dari sindiket berkenaan),” katanya dalam sidang media bagi membentangkan laporan berkala One Stop Committee (OSC) bagi Menangani Isu Dadah dan Substance (MIDS) Sarawak di sini, hari ini.

Menurutnya pelajar yang sudah ketagih kemudiannya akan meminta duit daripada ibu bapa bagi membeli bekalan dadah dan ada yang terus berhenti sekolah.

Katanya Sarawak merekodkan sebanyak 4,259 tangkapan membabitkan aktiviti penyalahgunaan dadah sejak Januari lalu dengan daerah Kuching mencatatkan tangkapan tertinggi seramai 1,157 orang.

“Ini diikuti daerah Bintulu dengan seramai 392 orang, Sibu 329 orang, Samarahan 325 orang dan Miri 317 orang,” katanya. – Bernama


SPCA Tawau kibar bendera putih, rayu sumbangan urus haiwan terbiar

TAWAU, 22 Zulkaedah 1442H, Sabtu – Persatuan Mencegah Kezaliman Terhadap Haiwan (SPCA) Tawau yang mengendalikan lebih 500 anjing dan kucing di pusat perlindungan haiwan di Jalan Kau Sing di sini, mengibar bendera putih bagi merayu sumbangan orang ramai untuk pengurusan haiwan berkenaan.

Sukarelawan SPCA Tawau Lee Shiau Lean berkata pihaknya berdepan kekangan dana kewangan ekoran pandemik COVID-19 ketika ini dan memerlukan sumbangan masyarakat.

“Bendera putih itu terpaksa dikibarkan untuk mendapatkan perhatian orang ramai kerana kami memerlukan dana untuk mengurus lebih 500 ekor haiwan yang ada di sini…sehingga hari ini baki wang yang ada dalam akaun persatuan hanya tinggal RM2,000 dan sudah tentu tidak cukup.

“Mahu bayar upah pekerja kami sahaja mencecah RM4,000 tidak termasuk bayar sewa tapak, makanan, perubatan termasuk bil utiliti…cabaran ketika ini adalah sumbangan yang diterima merosot malah kami pun tidak dapat menjalankan kutipan derma seperti tahun sebelumnya,” katanya ketika dihubungi pemberita hari ini.

Lee berkata setiap sumbangan RM10 dapat digunakan untuk membeli 4 kilogram (kg) beras serta 5.5 kg kepala ayam untuk penyediaan makanan lebih 400 ekor anjing.

“Masalah kewangan ini bermula sejak pelaksanaan Perintah Kawalan Pergerakan Mac tahun lepas lagi, kos makanan untuk haiwan-haiwan ini mencecah RM300 sehari dan kadang-kadang ada yang memberi sumbangan makanan seperti kepala ayam atau beras,” katanya.

Justeru, Lee mengharapkan sumbangan orang awam untuk menampung dana pengurusan haiwan terbiar itu dan sumbangan boleh disalur terus ke akaun bank 100570010088248 (Alliance Bank Malaysia Berhad).

Orang ramai juga digalakkan untuk mengambil kucing atau anjing daripada SPCA sebagai haiwan peliharaan secara percuma. – Bernama


Tulisan Jawi identiti negara, perlu dipertahan serta diperkasakan

KUALA LUMPUR, 30 Syaaban 1442H, Isnin – Perdana Menteri Tan Sri Muhyiddin Yassin berkata tulisan jawi adalah sebahagian daripada identiti negara yang bukan sahaja perlu dipertahankan tetapi diperkasakan kembali sebagai pemangkin kepada perpaduan melalui seni dan warisan.

Sehubungan itu, beliau berkata Pameran Jawi Jiwa Bangsa, Seni Tonggak Budaya anjuran Yayasan Budi merupakan suatu langkah yang tepat dan perlu diperluaskan ke seluruh negara.

“Tentunya sebagai sebuah negara bangsa, kita tidak mahu kehilangan identiti dan dalam hal ini, semangat, roh serta perkembangan tulisan jawi ini mesti sentiasa dihidupkan.

“Istilah adat istiadat di situ adalah budaya Melayu. Usaha penganjur pada hari ini merupakan langkah mulia dalam memperjuangkan hak-hak asasi budaya dan warisan Melayu sebagai jati diri dan warisan nasional.

“Saya yakin apabila pameran ini dan usaha-usaha promosi lainnya digembleng kemudian di kawasan-kawasan negeri di Semenanjung serta Sabah dan Sarawak, potensi untuk memupuk skrip jawi ke tahap dan penerimaan semula masyarakat amat diyakini sifat positifnya,” katanya.

Beliau berkata demikian pada majlis pelancaran buku Budi Asas Tamadun dan Pameran Jawi Jiwa Bangsa, Seni Tonggak Budaya di Pusat Pelancongan Malaysia (MaTiC), hari ini yang turut dihadiri Yang Dipertua Dewan Negara Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun.

Muhyiddin berkata ia bertepatan dengan Perkara 160 (2) Perlembagaan Persekutuan yang mentakrifkan Melayu hendaklah beragama Islam, bertutur secara lazim dalam bahasa Melayu dan mengamalkan adat istiadat Melayu.

Perdana Menteri turut berharap institusi utama seperti Kementerian Pendidikan, Kementerian Pelancongan dan Kebudayaan, kerajaan negeri serta badan bukan kerajaan (NGO) akan bersama mempromosi aspek budaya dan warisan melalui aksara jawi.

Muhyiddin juga menyeru syarikat korporat terutamanya syarikat milik kerajaan (GLC), agensi-agensi kerajaan, pihak berkuasa tempatan serta kerajaan negeri agar memperbanyakkan penggunaan tulisan jawi sama ada dalam segmen papan tanda, acara festival dan sebagainya.

Beliau berpandangan bahawa setiap bangsa tidak harus mengabaikan elemen atau unsur-unsur warisan bangsanya.

Dalam konteks masyarakat majmuk, Muhyiddin berkata individu yang mempunyai minat dan keinginan untuk melibatkan diri dengan aspek seni, budaya dan warisannya, adalah amat wajar dan adil jika kerajaan memberi galakan setimpal. – Bernama


KYIV, 27 Rejab 1443H, Selasa – Lebih 70 askar Ukraine maut akibat serangan roket Russia kata pihak berkuasa Ukraine pada Selasa, ketika tentera Russia menghampiri ibu kota Kyiv.

Tentera Russia menyerang di beberapa bahagian dan pegawai Ukraine melaporkan, pengeboman ke atas Kharkiv, bandar kedua terbesar di negara ini telah membunuh puluhan orang awam.

“Serangan roket biadab dan MLRS (sistem pelancar roket berganda) ke atas bandar-bandar aman adalah bukti bahawa mereka tidak lagi mampu melawan Ukraine yang bersenjata,” kata Menteri Pertahanan Ukraine, Oleksii Reznikov di Facebook.

Kira-kira 70 askar Ukraine terbunuh pada hari Isnin oleh serangan Russia ke atas pangkalan di bandar Okhtyrka, antara Kharkiv dan Kyiv, kata gabenor wilayah itu di Facebook.

Rundingan gencatan senjata antara Russia dan jirannya di selatan yang diadakan pada Isnin gagal mencapai kejayaan dengan perunding tidak menyatakan bila pusingan baharu akan diadakan.

Presiden Russia, Vladimir Putin menghadapi tekanan antarabangsa yang semakin meningkat dan kesan sistemik sekatan Barat menyebabkan kejatuhan hampir 30 dalam ruble pada Isnin sebelum campur tangan bank pusat menyelamatkan mata wang itu daripada paras terendah.

Amerika Syarikat (AS) dan sekutunya telah mengenakan sekatan ke atas bank pusat Russia, perniagaan utamanya, pemimpin dan pegawai – termasuk Putin sendiri – serta menyekat beberapa bank Russia daripada SWIFT, sistem pembayaran yang digunakan untuk kebanyakan transaksi kewangan antarabangsa. – Agensi


DAP cakap tak serupa bikin!

BANGI, 7 Safar 1445H, Khamis – “Dulu DAP marah bila Barisan Nasional (BN) bagi bantuan letak logo BN, sekarang DAP sendiri yang buat. Mana prinsip DAP?

“Atau memang DAP pun sama macam BN juga, cakap tak serupa bikin.”

Demikian tempelak Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya mengulas reaksi Nga Kor Ming berhubung isu logo parti DAP pada replika cek sumbangan Kerajaan Pusat kepada beberapa buah sekolah di Perak.

Sebelum ini, Kor Ming yang juga Naib Pengerusi DAP menyifatkan logo parti pada replika cek sumbangan kepada beberapa Sekolah Jenis Kebangsaan Cina (SJKC) dan Sekolah Menengah Kebangsaan (SMK) – yang mencetuskan kritikan – bukan isu.

Menurutnya, yang penting sekolah berkenaan mendapat manfaat.

Lantaran itu, Haji Aminuddin mengingatkan parti berkenaan bahawa tidak semua pelajar dan guru di sekolah itu penyokong DAP.

“Tidakkah ini merupakan satu penghinaan kepada mereka?

“Persoalannya ialah kenapa perlu ada logo DAP jika duit itu duit kerajaan? Kena ingat duit kerajaan itu duit semua orang bukan duit orang DAP, walaupun DAP menerajui kerajaan,” katanya dalam kenyataan hari ini.

Pada masa sama, beliau mempersoalkan sama ada isu itu sebagai kempen politik DAP susulan Pilihan Raya Kecil (PRK) dilihat semakin hampir.

“Adakah DAP menyalahguna duit dan institusi awam untuk kempen kepada parti?

“Mana tatakelola dan ‘good governance’ yang dilaung-laungkan oleh PMX dan konco-konconya selama ini, apatah lagi apabila terkena pada geng sendiri?

“Ini baru satu contoh, ada banyak lagi isu tatakelola yang sudah ke laut dan akan ada lebih banyak ke laut,” katanya.

Pautan terdahulu;


Ahmad Zahid diperintah bela diri atas 47 pertuduhan

Hakim Datuk Collin Lawrence Sequerah membuat keputusan itu setelah mendapati pendakwaan berjaya membuktikan kes prima facie terhadap Ahmad Zahid, 69, terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik yayasan itu, yang dimiliki Ahmad Zahid.

Ahli Parlimen Bagan Datuk itu yang memegang jawatan timbalan perdana menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas. – Bernama


Usah takut adakan sidang Parlimen, terjemah segera titah Agong

BANGI, 8 Zulkaedah 1442H, Sabtu – Tiada apa yang perlu ditakutkan untuk membuka sidang Parlimen secepat mungkin, tegas Ketua Penerangan Parti Barisan Jemaah Islamiah Se-Malaysia (BERJASA), Hazwan Mohamad.

Beliau berkata, sidang Parlimen tidak perlu diadakan pada bulan September, sebaliknya masa paling rasional adalah pada pertengahan bulan hadapan

Katanya, ia selari dengan titah Yang di-Pertuan Agong supaya sidang Parlimen diadakan secepat mungkin.

Tambahnya, titah Yang di-Pertuan Agong bukan hanya untuk dijunjung, tetapi perlu diterjemah dengan tindakan yang bersungguh-sungguh.

“Tan Sri Muhyiddin Yassin (Perdana Menteri) tidak perlu takut untuk buka sidang Parlimen. Buat secara hibrid,” katanya dalam satu kenyataan, hari ini.

Terdahulu, Muhyiddin ketika mengumumkan Pelan Pemulihan Negara berkata, sidang Parlimen boleh diadakan dalam Fasa Ketiga Strategi Pelan Pemulihan Negara iaitu sekitar September atau Oktober ini, mengikut prosedur operasi standard (SOP) yang ketat.

Perdana Menteri menegaskan, beliau kekal dengan pendiriannya bahawa sistem demokrasi berparlimen boleh berfungsi semula pada masa yang sesuai, setelah kes COVID-19 terkawal dan hampir mencapai imuniti berkelompok.

Mengulas lanjut, Hazwan juga yakin bahawa Speaker Dewan Rakyat kekal menyokong Perikatan Nasional (PN), sekiranya kerajaan khuathir mengenai usul undi tidak percaya yang mungkin diadakan.

Selain itu, beliau turut menyarankan usul berkaitan Ordinan Darurat dan Pelan Pemulihan Negara perlu diutamakan serta dibahas secara profesional, matang selain tidak melakukan sebarang provokasi.

“Jika usul perlukan undi belah bahagi kerajaan kalah?

“Terima sajalah, bukan kerajaan tumbang pun. Tercalar reputasi itu mungkin. Tapi sekiranya usul itu adalah untuk kebaikan rakyat, dan kalah, sudah pasti kerajaan boleh ‘gain mileage’ politik untuk burukkan AP (Ahli Parlimen) yang menolak usul,” katanya.


Eksport Pakistan ke Afghanistan semakin meningkat

ISLAMABAD, 27 Safar 1444H, Sabtu – Eksport Pakistan ke Afghanistan kini dilaporkan meningkat kepada AS$95.5 juta pada Ogos lalu meningkatkan 92 peratus daripada AS$.86 juta dalam tempoh sama tahun lalu.

The Nation yang memetik Penyelidik di Pihak Berkuasa Pembangunan Pakistan, Sajid Ali sebagai berkata, pengurangan halangan perdagangan, kelonggaran visa untuk pengeksport dan peningkatan kerjasama ekonomi membantu mencapai perdagangan baharu antara kedua-dua negara.

Sementara itu, Dewan Perniagaan dan Pelaburan Afghanistan (ACCI) berkata, peningkatan kemudahan di sempadan negara antara Pakistan – Afghanistan mendorong lonjakan dalam import.

Timbalan Ketua ACCI, Khairuddin Mayal berkata, kemudahan yang disediakan di sempadan negara dan pelabuhan antara Afghanistan dan Pakistan, selain faktor tawaran perkhidmatan yang berterusan 24 jam seminggu menyebabkan eksport Pakistan ke Afghanistan meningkat,” katanya.

Bagaimanapun sejak kebelakangan ini, peniaga Afghanistan melahirkan kebimbangan sambil menyatakan Pakistan telah meningkatkan tarif ke atas komoditi dari negara itu.

“Buah-buahan segar yang dieksport dari Pakistan terpaksa dihentikan dan negara itu mengeluarkan undang-undang baharu dengan menaikkan tarif ke atas buah-buahan segar.

“Buah-buahan berkenaan terpaksa disekat di pelabuhan menyebabkan buah-buahan berkenaan rosak,” kata seorang peniaga Zalmai Azimi.

Sementara itu, Timbalan Ketua Dewan Pertanian dan Ternakan Afghanistan (ACAL), Mirwais Hajizada berkata, banjir kilat yang melanda negara itu baru-baru ini turut menjejaskan hasil tuaian.

Bagaimanapun, ACAL memberi jaminan eksport buah-buahan dan sayuran segar ke Pakistan masih diterus. – Agensi


Kemasukan ke ICU di Lembah Klang turun selari peningkatan liputan vaksinasi

BANGI, 21 Muharram 1443H, Isnin – Kadar vaksinasi COVID-19 kian meningkat khususnya di Lembah Klang terus menunjukkan tanda-tanda awal yang positif, kata Tan Sri Dr Noor Hisham Abdullah.

Ketua Pengarah Kesihatan itu berkata, kemasukan pesakit COVID-19 ke unit rawatan rapi (ICU) di hospital-hospital Lembah Klang menunjukkan trend penurunan selari dengan peningkatan liputan vaksinasi dos yang lengkap.

Beliau dalam kenyataan hari ini berkata, di Hospital Sungai Buloh khususnya, kemasukan pesakit COVID-19 kategori 4 dan 5 semakin berkurangan.

“Marilah kita bersama-sama berusaha memastikan diri sendiri dan ahli keluarga tersayang yang layak menerima dos vaksinasi lengkap bagi mengurangkan risiko keterukan penyakit yang serius dan kemasukan ke hospital, mengurangkan risiko kemasukan ke ICU dan mengurangkan risiko kematian akibat COVID-19.

“Mengambil dos lengkap vaksin COVID-19, memakai pelitup muka (sebaiknya double face mask dan face shield), menjaga penjarakan fizikal dengan mengelakkan 3S dan kerap mencuci tangan adalah usaha dan ikhtiar kita untuk mencegah dan membendung penularan jangkitan virus COVID-19,” katanya.

Setakat semalam, sebanyak 302,804 dos vaksin COVID-19 diberikan, di mana 160,618 individu lengkap menerima dos kedua.

Jumlah itu menjadikan peratusan vaksinasi populasi dewasa Malaysia yang lengkap dua dos mencapai 62.6 peratus dan 82.8 peratus lagi sudah menerima sekurang-kurang satu dos.


Jana Wibawa: Tengku Zafrul sahkan sudah beri keterangan

BANGI, 30 Rejab 1444H, Selasa – Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz mengesahkan sudah memberi keterangan kepada Suruhanjaya Pencegahan Rasuah Malaysia (SPRM).

Beliau dalam kenyataan di Facebook berkata, ia bagi membantu siasatan berhubung Program Jana Ekonomi Pemerkasaan Kontraktor Bumiputera Berwibawa (Jana Wibawa).

Katanya, beliau memberi keterangan sebagai saksi pada lewat petang semalam dan sedia memberikan kerjasama kepada mana-mana pihak jika diperlukan.

“Saya ingin mengesahkan bahawa saya telah memberi keterangan sebagai saksi bagi membantu siasatan Program Jana Ekonomi Pemerkasaan Kontraktor Bumiputera Berwibawa (Jana Wibawa).

“… dan saya akan terus memberi kerjasama kepada mana-mana pihak berkuasa jika diperlukan. Terima kasih,” katanya.

Selain Tengku Zafrul, bekas Perdana Menteri, Tan Sri Muhyiddin Yassin adalah antara individu yang turut dipanggil memberi keterangan bagi membantu projek Jana Wibawa.

Terdahulu, Ketua Penerangan Bersatu yang juga Ahli Parlimen Tasek Gelugor, Datuk Wan Saiful Wan Jan mengaku tidak bersalah di Mahkamah Sesyen Kuala Lumpur atas pertuduhan meminta dan menerima rasuah RM6.9 juta berhubung projek Jana Wibawa.

Untuk rekod, Jana Wibawa diperkenalkan kerajaan bawah pentadbiran Muhyiddin bagi mempercepat pelaksanaan projek bertujuan merancakkan ekonomi negara pasca pandemik COVID-19, selain meningkatkan kapasiti kontraktor Bumiputera dalam industri pembinaan supaya lebih berdaya saing, berdaya tahan dan berpotensi.

Sebelum ini, kerajaan dilapor memudahkan kaedah pelaksanaan projek Jana Wibawa secara tender prakelayakan atau rundingan terus supaya impak pelaksanaan segera dapat dirasai oleh ekonomi dan rakyat.


Hero rakyat Malaysia tak takut mati

1) TAN Sri Dr Noor Hisham Abdullah adalah hero saya dan hero seluruh rakyat Malaysia

2) Siapa yang hina hero kami, bermakna dia menghina seluruh rakyat negara

3) Ia juga bermakna dia menghina seluruh warga Kementerian Kesihatan Malaysia (KKM) yang amat keletihan, ‘frontliners’ yang bersabung nyawa dan berkorban habis-habisan demi menyelamatkan negara dari pandemik COVID-19.

4) Ahli politik yang melemparkan tuduhan kononnya bersuara bagi pihak ‘frontliner’ adalah penipu.

Hero kami ini adalah ‘frontliner’ yang sebenar dan semua ‘frontliners’ negara berdiri teguh di belakang beliau.

5) Hero kami ini adalah pakar dalam bidangnya, yang juga pentadbir awam berkredibiliti tinggi dengan semangat juang yang luar biasa. Beliau sangat berintegriti tinggi

6) Walaupun ditohmah dalam Dewan Rakyat tanpa mampu membela diri, beliau kemudiannya menjawab dengan tenang dan penuh profesional.

Tidak ada sedikitpun perasaan marah, tidak langsung hilang arah

7) Ahli politik penipu yang tak profesionaL itu harus berasa malu dan tiada harga diri, pentingkan diri serta hilang integriti.

8) Hero kami tak takut mati. Kami juga tak takut mati untuk mempertahankan kebenaran ini!

Ir. Ts. Lukman Al Hakim


49 bangunan Palestin diroboh pengganas Israel

BAITULMAQDIS, 15 Rabiulakhir 1443H, Sabtu – Sebanyak 49 bangunan milik Palestin dirobohkan rejim pengganas Israel dalam tempoh dua minggu pertama pada bulan November, menyebabkan 38 rakyat kehilangan tempat tinggal dan 400 yang lain terjejas kepada akses perkhidmatan.

Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA) di Palestin berkata, tindakan rejim Israel merobohkan dan merampas bangunan milik Palestin didakwa kononnya tidak mempunyai permit.

Menurut OCHA, antara bangunan yang dirobohkan di Kawasan C Tebing Barat yang diduduki, membabitkan sebuah masjid, lapan buah rumah dan 23 struktur bangunan dalam 16 komuniti.

Sebanyak lapan bangunan turut dirobohkan di Baitulmaqdis Timur, termasuk dua buah kediaman yang terpaksa dirobohkan pemiliknya ekoran desakan serta tekanan daripada perbandaran Israel, kata OCHA.

Dalam tempoh sama, penjajah Israel turut mencederakan 20 rakyat Palestin dan merosakkkan serta mencuri hasil tanaman zaitun di pelbagai kawasan di Tebing Barat.

Insiden itu menyebabkan lima rakyat cedera akibat ditembak peluru hidup dan membakar khemah serta lima kenderaan Palestin termasuk dua ambulans.

Manakala, 11 lagi rakyat Palestin cedera akibat terkena batu apabila penjajah Israel menyerbu perkampungan Burin dan Burqa di daerah Nablus serta kejiranan Ras al Amoud di Baitulmaqdis Timur. – Agensi


PN ada ramai calon Perdana Menteri berbanding PH-BN

KUALA LUMPUR, 27 Safar 1445H, Rabu – Perikatan Nasional (PN) memiliki lebih ramai calon Perdana Menteri yang berkebolehan berbanding pakatan pemerintah, kata Tan Sri Abdul Hadi Awang.

“Larut (Datuk Seri Hamzah Zainuddin) boleh, Pagoh (Tan Sri Muhhyiddin Yassin) boleh dan Arau (Datuk Seri Shahidan Kassim) juga. Di sebelah sana, hanya ada satu.

“Belah sana seorang saja nak jadi perdana menteri. Belah ni banyak. Kalau nak jadi menteri, belah sini. Yang sana datang sini, boleh jadi banyak calon perdana menteri. Itu mudah. Sekian terima kasih. Assalamualaikum,” katanya kepada Dewan Rakyat, hari ini.

Sementara itu, Presiden PAS seperti dilapor The Star juga mendakwa adalah ‘haram’ bagi Kerajaan Persekutuan tidak mematuhi syarat perjanjian royalti minyak untuk sumber petroleum yang diekstrak dari Kelantan dan Terengganu.

“Terdapat perjanjian dengan PETRONAS dan kerajaan negeri semasa tempoh Tun Abdul Razak,” katanya sambil merujuk kepada Akta Pembangunan Petroleum (PDA 1974) yang ditandatangani pada 1970-an.

Beliau berkata, walaupun kebanyakan pemimpin yang terlibat dalam perjanjian itu telah meninggal dunia, Tengku Razaleigh Hamzah masih ada.

“Anda boleh bertanya kepada Tengku Razaleigh,” katanya ketika menjawab soalan Lee Chean Chung (PH-Petaling Jaya) mengenai mengapa PN tidak menyelesaikan isu itu semasa mereka berkuasa.

Sabah dan Sarawak, dua lagi negeri pengeluar petroleum, telah menerima 5 peratus royalti minyak sejak 1976 di bawah Akta Pembangunan Petroleum (PDA) 1974.


Kes Bella: Siti Bainun diarah beri keterangan tanpa peguam

KUALA LUMPUR, 4 Rejab 1444H, Khamis – Siti Bainun Ahd Razali yang berdepan pertuduhan mengabai dan menganiaya seorang remaja perempuan sindrom Down yang dikenali sebagai Bella, hari ini diarahkan memberi keterangan membela diri meskipun pengasas Rumah Bonda itu tidak diwakili peguam.

Siti Bainun, 30, diarahkan membaca pernyataan saksinya selepas Hakim Mahkamah Sesyen Izralizam Sanusi memutuskan bahawa prosiding bela diri itu perlu diteruskan agar tidak mengganggu perjalanan kes.

“Mahkamah ini mempunyai ‘absolute discretion’ (budi bicara mutlak) untuk membenarkan atau menolak permohonan penangguhan. Dalam kes ini, saya perlu menggunakan budi bicara saya yang bijaksana. Oleh itu, hari ini saya akan mulakan kes pembelaan dengan kamu membacakan pernyataan saksi kamu yang telah diterima oleh pihak pendakwaan.

“Saya mengambil kira pernyataan saksi itu yang mempunyai lebih kurang 200 muka surat dan saya percaya pembacaan pernyataan saksi itu akan mengambil masa selama dua hari. Saya juga mengambil berat hak kamu untuk diwakili peguam. Maka, saya akan menangguhkan pemeriksaaan balas oleh pihak timbalan pendakwa raya (TPR).

“Kamu berjanji untuk membawa peguam kamu dalam tempoh sebulan dan pada tarikh bicara yang ditetapkan 20 Februari ini, saya percaya pihak TPR boleh membuat pemeriksaan balas dan ketika itu kamu sepatutnya mempunyai peguam,” kata hakim itu.

Izralizam menegaskan supaya tertuduh mengutamakan kes hari ini kerana ini adalah peluang untuknya membela diri.

“Namun, kamu memilih untuk melantik dua peguam mewakili kamu bagi kes rayuan di Mahkamah Rayuan dan kes sivil berkaitan Rumah Bonda, sedangkan untuk kes ini kamu memilih untuk mendapatkan peguam YBGK.

“Saya telah nyatakan sebelum ini pelantikan peguam YBGK memerlukan masa dan adalah lebih baik untuk kamu mendapatkan peguam yang lebih bersedia mewakili kamu. Saya boleh nampak tindakan kamu hari ini seolah-olah menganggap kes hari ini kurang penting,” katanya.

Terdahulu, Siti Bainun memaklumkan kepada mahkamah bahawa beliau telah bertemu dengan peguam daripada Yayasan Bantuan Guaman Kebangsaan (YBGK) dan mereka memohon masa sebulan untuk meneliti segala dokumen berkaitan kes itu.

“Mereka (YBGK) kata boleh dan mereka ada minta saya berikan dokumen. Semua dokumen dah ada kecuali penyata bank daripada Bank Negara Malaysia (BNM).

“Mereka mohon (penangguhan) sebulan tetapi kalau saya boleh dapat dokumen (penyata bank) awal dan berikan pada mereka, mereka akan e-mel semula,” katanya.

Sementara itu, ditanya hakim sama ada Siti Bainun ada membuat aduan kepada Majlis Peguam berhubung tindakan lima peguamnya sebelum ini menarik diri daripada mewakilinya, Siti Bainun berkata: “Tidak, kerana mereka masih membantu saya dalam penyediaan pernyataan tuntutan dan dokumen berkaitan perbicaraan.”

Dalam pada itu, Timbalan Pendakwa Raya Zilfinaz Abbas membantah beberapa perenggan dalam pernyataan saksi Siti Bainun atas alasan ia menyentuh peribadi saksi terdahulu dan kepakaran saksi-saksi pendakwaan.

Izralizam kemudian mengarahkan pendakwaan menyenaraikan perenggan-perenggan yang dimaksudkan dan menangguhkan prosiding seketika.

Pada 24 November tahun lepas, Izralizam memerintahkan Siti Bainun membela diri atas kedua-dua pertuduhan selepas mendapati pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan. – Bernama


Tentera Israel bunuh pejuang Briged al-Quds dalam serbuan di kem Jenin

RAMALLAH, 7 Ramadan 1443H, Sabtu – Pasukan keselamatan negara pengganas Israel menembak mati seorang warga Palestin di kem pelarian Jenin di Tebing Barat yang diduduki.

Menurut Kementerian Kesihatan Palestin, seramai 13 rakyat Palestin lain cedera akibat tembakan dilepaskan tentera Israel hari ini termasuk seorang wanita berusia 19 tahun dengan peluru terkena di perut.

Warga Palestin yang terbunuh dikenali sebagai Ahmad al-Saadi yang dilaporkan anggota Briged al-Quds (Saraya al-Quds), sayap tentera gerakan Jihad Islam.

Tentera Israel memberitahu agensi berita AFP bahawa operasi ketenteraan sedang dijalankan di kem Jenin, kubu kuat gerakan bersenjata Palestin di utara Tebing Barat yang diduduki.

Serbuan itu berlaku sehari selepas pasukan keselamatan Israel menembak mati Raad Hazem, 28, yang didakwa lelaki bersenjata yang membunuh tiga warga Israel dan mencederakan lebih 12 orang di daerah kelab malam yang popular di Tel Aviv pada Khamis lalu.

Menurut laporan, serbuan itu – yang berlangsung selama kira-kira dua jam – bermula dengan tentera mengepung rumah Hazem dan meminta bapa beliau menyerah diri namun dia menolak.

Selain itu, tentera Israel turut menyerbu perkampungan Burqin dekat Jenin, dilaporkan dalam operasi menahan bekas tahanan Palestin, Nour al-Din Hamada.

Kira-kira dua kecederaan dilaporkan dalam serbuan itu. – Agensi


Naib Presiden Hua Zong antara empat didakwa cemar Sungai Kundang

SELAYANG, 23 Rabiulawal 1442H, Isnin – Naib Pengerusi Gabungan Persatuan Cina Malaysia (Hua Zong), Ong Seng Khek antara empat pengarah syarikat memproses minyak sawit terpakai didakwa atas tuduhan melepaskan bahan buangan ke dalam Sungai Kundang, Rawang tanpa lesen.

Seng Khek yang juga Pengerusi Dewan Perhimpunan Cina Selangor dan Kuala Lumpur (KLSCAH), 71; Low Sze Wai, 66, Siow Lee Chen, 66 dan Ong Chee Ming, 34 mengaku tidak bersalah dan memohon dibicarakan sebaik pertuduhan terhadap mereka dibacakan jurubahasa di hadapan Hakim Syafeera Mohd Said, di Mahkamah Sesyen hari ini.

Mengikut kertas pertuduhan, semua tertuduh dengan niat bersama didakwa melepaskan bahan buangan dari premis Syarikat United Fineoleo Sdn Bhd ke dalam parit yang akan mengalir ke dalam Sungai Kundang, Rawang, tanpa lesen.

Kesalahan itu didakwa dilakukan di premis tersebut di Lot 19701, Jalan KPK 1/3, Kawasan Perindustrian Kundang, Kundang Jaya, di sini, pada 22 Oktober lalu.

Mereka didakwa mengikut Seksyen 25(1) Akta Kualiti Alam Sekeliling 1974, dibaca bersama Seksyen 34 Kanun Keseksaan, yang memperuntuk hukuman penjara maksimum lima tahun atau denda atau kedua-duanya, jika sabit kesalahan.

Sebelum ini, Timbalan Pendakwa Raya, Nurul Ain Shafie, menawarkan jaminan RM50,000 terhadap setiap tertuduh dengan seorang penjamin, berserta syarat tambahan perlu melaporkan diri di balai polis pada setiap bulan dan pasport diserahkan ke mahkamah, serta dilarang menganggu mangsa.

Bagaimanapun, semua tertuduh dalam rayuan mereka menerusi peguam SY Ong memohon dibenarkan jaminan masing-masing RM5,000 dengan alasan sudah memberikan kerjasama penuh, ketika diminta hadir ke mahkamah.

“Kebanyakan mereka sudah berusia antara 60 dan 70 tahun, selain tidak berisiko melarikan diri ke luar negara,” katanya seperti dilapor Berita Harian.

Tertuduh kemudian dibenar diikat jamin RM50,000 berserta syarat tambahan dicadangkan pendakwaan, dan menetapkan 7 Disember ini untuk sebutan semula kes.

Sementara itu, di hadapan Majistret Nur Hafizah Rajuni, keempat-empat tertuduh dengan niat bersama didakwa membenarkan lapan imigran haram warga Myanmar, berada di dalam premis tanpa kebenaran sah di syarikat itu, jam 3 petang, pada 26 Oktober lalu.

Pendakwaan dibuat mengikut Seksyen 55E Akta Imigresen 1959/63, dibawa bersama Seksyen 34 Kanun Keseksaan, yang boleh dihukum penjara maksimum 12 bulan atau denda atau kedua-duanya.

Terdahulu Timbalan Pendakwa Raya, Khairunnisak Hassni, menawarkan jaminan RM5,000 dengan seorang penjamin bagi setiap tertuduh.

Mahkamah membenarkan semua tertuduh, masing-masing diikat jamin RM5,000 dan menetapkan tarikh sebutan sama dengan Mahkamah Sesyen.


PEMBELA tukar lokasi Hari Peradaban Bangsa Melayu

BANGI, 28 Zulhijjah 1443H, Khamis – Menjelang dua hari lagi sebelum Hari Peradaban Bangsa Melayu diadakan, Pertubuhan-Pertubuhan Pembela Islam (PEMBELA) memutuskan untuk menukar lokasi penganjuran di Padang Bola Sepak Akademi KLFA, Taman Melati, Kuala Lumpur.

Pengerusinya, Haji Aminuddin Yahaya berkata, penukaran itu dibuat selepas Padang Merbok tidak boleh digunakan pada saat-saat akhir.

Katanya, ini adalah penukaran ketiga setelah pelbagai ‘gangguan birokrasi’ untuk memuktamadkan lokasi penganjuran yang julung-julung kali diadakan itu.

“Perancangan asal kita adalah di Dataran Merdeka, tetapi kemudian diminta tukar ke Padang Merbok. Namun, pada saat akhir Padang Merbok tidak boleh digunakan.

“Oleh sebab itu, kita mengambil keputusan untuk menganjurkannya di Padang Bola Sepak Akademik KLFA, Taman Melati, Kuala Lumpur,” katanya dalam kenyataan, hari ini.

Meskipun terdapat ‘gangguan’, Aminuddin berkata, segala persiapan setakat ini masih berjalan dengan baik.

“Kita bertekad untuk teruskan juga walau apa yang berlaku kerana sahabat-sahabat kita dari pelbagai pertubuhan silat, busana dan kebudayaan Melayu serta NGO-NGO, malah berkobar-kobar.

“Marilah kita memeriahkan festival ini yang bakal berlangsung pada 9 pagi hingga 6 petang pada Sabtu ini,” katanya.


Hasil kajian Akta 711 dibentang kepada jemaah menteri bulan depan

KUALA LUMPUR, 11 Rabiulakhir 1443H, Selasa – Hasil kajian dan parameter bagi cadangan penambahbaikan Akta Perlindungan Pemberi Maklumat 2010 (Akta 711) dijadual dibentangkan kepada Jemaah Menteri bulan depan, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata tujuh isu melibatkan pindaan beberapa Seksyen akta itu masih dalam kajian dan penelitian Jawatankuasa Kerja Pindaan Akta 711.

Jawatankuasa kerja itu ditubuhkan bagi menilai, mengkaji serta menetapkan parameter berdasarkan cadangan pindaan dan penambahbaikan yang diterima daripada pelbagai pihak berkepentingan.

“Ahli-ahli jawatankuasa ini terdiri daripada pihak agensi penguatkuasa, agensi atau jabatan di negeri, syarikat swasta dan syarikat berkaitan kerajaan (GLC), pertubuhan masyarakat sivil (CSO) dan badan bukan kerajaan (NGO).

“Tujuh isu yang berkaitan dengan Akta 711 telah dikenal pasti untuk diberi keutamaan dalam proses penambahbaikan akta itu,” katanya pada sesi Waktu Pertanyaan Menteri di Dewan Rakyat hari ini.

Beliau menjawab soalan Datuk Seri Anwar Ibrahim (PH-Port Dickson) mengenai cadangan mengkaji semula akta itu dan keberkesanannya melindungi pemberi maklumat dalam kes salah laku serta rasuah berprofil tinggi.

Wan Junaidi mengakui terdapat kekurangan sama ada dalam pelaksanaan akta itu atau dalam peruntukan akta itu sendiri, justeru pindaan akta perlu dilakukan.

Beliau berkata berdasarkan statistik yang dikemukakan dari 2011 hingga sekarang, jumlah aduan yang diterima oleh agensi penguat kuasa adalah tinggi iaitu seramai 73,545 namun jumlah pemberi maklumat hanya 527 orang.

Menurut beliau beberapa sesi libat urus dengan pihak berkepentingan telah diadakan termasuk sesi libat urus dengan Pejabat Pertubuhan Bangsa-Bangsa Bersatu bagi Dadah dan Jenayah (UNODC) dan Projek Akauntabiliti Kerajaan (GAP).

Akta 711 digubal bertujuan untuk memerangi rasuah dan salah laku lain dengan menggalakkan dan memudahkan pemberi maklumat membuat pendedahan kelakuan tidak wajar, melindungi orang yang membuat pendedahan daripada tindakan yang memudaratkan dan memastikan supaya pendedahan itu disiasat dan diuruskan dengan sewajarnya.

Ia juga selaras dengan inisiatif yang diterajui oleh kerajaan dengan menandatangani Konvensyen Pertubuhan Bangsa-Bangsa Bersatu Menentang Rasuah (UNCAC) pada 20 September 2008. – Bernama


Wanita hamil dijangkiti COVID-19 lebih berisiko maut

LONDON, 13 Ramadan 1442H, Ahad – Kajian baharu mendedahkan wanita hamil yang dijangkiti COVID-19 berdepan risiko kematian lebih tinggi berbanding pesakit lain.

Analisis oleh sepasukan saintis antarabangsa dari Universiti Oxford mendapati, wanita hamil yang dijangkiti COVID-19 turut cenderung berdepan kematian bayi mereka akibat jangkitan virus itu.

“Wanita yang diagnosis COVID-19 berisiko kematian lebih tinggi berbanding biasa. Bayi baru lahir yang dijangkiti juga mempunyai indeks kematian lebih tinggi berbanding bayi yang lahir tanpa COVID-19.

“Kajian menunjukkan hubungan yang konsisten antara individu hamil yang dijangkiti COVID-19 dan kadar kesan buruk lebih tinggi.

“Ini termasuk kematian ibu, pra-eklampsia dan kelahiran pramatang berbanding individu hamil yang tidak dijangkiti,” kata kajian.

Sebanyak 2,130 wanita hamil di 18 negara, termasuk United Kingdom, Perancis, Itali dan Amerika Syarikat di kesan di 43 hospital antara Mac dan Oktober 2020.

Dalam tempoh itu, 706 wanita telah dijangkiti virus, dengan 11 daripadanya meninggal ketika hamil, sementara 1,424 lagi bebas jangkitan.

Katanya, wanita terbabit mempunyai 76 peratus risiko lebih tinggi untuk mendapat pra-eklampsia, iaitu tekanan darah tinggi meningkat. Sementara, 59 peratus juga lebih cenderung melahirkan bayi pramatang. – Agensi


Lantikan mereka tewas pemilihan untuk kukuhkan UMNO

KUALA LUMPUR, 3 Ramadan 1444H, Sabtu – Presiden UMNO, Datuk Seri  Ahmad Zahid Hamidi berkata, keputusan melantik mereka yang tewas pada pemilihan parti itu untuk memegang jawatan tertentu, sebagai satu keterangkuman dalam usaha mengukuhkan UMNO.

“Yang menang, tak menang semua, yang kalah, tak kalah semua, maka keterangkuman ini saya lakukan demi kukuhkan parti yang di mata orang luar sedang berada dalam keadaan cacamarba.

“Keputusan dibuat di peringkat Bahagian, Pemuda, Wanita, Puteri dan nasional saya lihat satu gelombang baharu dan saya harus bersama mereka untuk membina kekuatan baharu UMNO, rapatkan saf pemimpin di setiap peringkat,” katanya.

Mesyuarat Majlis Tertinggi (MT) UMNO 2023-2026 yang pertama pada Rabu lepas memutuskan Tan Sri Shahrizat Abdul Jalil dilantik sebagai MT UMNO (lantikan) dan memegang jawatan Pengerusi Majlis Hal Ehwal Wanita dan Keluarga.

Turut diumumkan pelantikan Datuk Seri Mahdzir Khalid selaku Pengerusi Badan Perhubungan UMNO Kedah dan Datuk Seri Reezal Merican Naina Merican sebagai Ketua Jabatan Pilihan Raya UMNO.

Shahrizat tewas dalam persaingan merebut jawatan Ketua Wanita manakala Mahdzir dan Reezal Merican kalah dalam pertandingan jawatan Naib Presiden.

Pemilihan UMNO yang selesai diadakan Sabtu lepas menyaksikan Datuk Dr Noraini Ahmad mempertahan jawatan Ketua Wanita manakala tiga jawatan Naib Presiden dimenangi Datuk Seri Johari Abdul Ghani, Datuk Seri Wan Rosdy Wan Ismail dan Datuk Seri Mohamed Khaled Nordin. – Bernama


Proses pendaftaran vaksin juga sebahagian daripada janji temu

KUALA LUMPUR, 1 Rejab 1442H, Sabtu – Proses pendaftaran sebagai penerima vaksin COVID-19 adalah sebahagian daripada membuat janji temu, demikian menurut Menteri Sains, Teknologi dan Inovasi Khairy Jamaluddin.

Beliau menjelaskan demikian melalui mesej Twitter bagi menjawab soalan mengenai alasan perlunya pendaftaran dilakukan bagi mendapatkan akses vaksin COVID-19 yang ditanya oleh seorang pengguna Twitter, Dr Ungku Shahrin @ungshah.

Menurut Khairy, individu yang telah mendaftar akan diberikan maklumat lanjut untuk proses vaksinasi.

“Mereka (individu yang mendaftar), kemudiannya akan diberikan tarikh, waktu dan tempat berdasarkan maklumat yang diberikan. Tempat tinggal mereka misalnya, mungkin tidak sama seperti di dalam alamat IC (kad pengenalan) mereka,” katanya dalam mesej Twitternya hari ini.

Dalam satu ciapan lain, Khairy menjelaskan bahawa pendaftaran mendapatkan vaksin COVID-19 perlu dilakukan agar maklumat seseorang individu itu dapat dimasukkan ke dalam sistem pengurusan janji temu.

“Kebanyakan negara, memberikan vaksinasi berdasarkan janji temu. Jika orang ramai datang (tanpa janji temu), ia pasti akan menyebabkan pembaziran masa dan tenaga kerana perlu beratur panjang. Melalui sistem janji temu, ia juga dapat membantu daripada segi logistik vaksin, seperti berapa banyak vaksin yang hendak dihantar ke sesuatu tempat itu,” katanya.

Semalam, Khairy yang juga Menteri Penyelaras Program Imunisasi COVID-19 Kebangsaan mengumumkan bahawa pendaftaran vaksin COVID-19 dijangka dapat dibuka kepada orang ramai bermula Mac depan.

Terdapat lima kaedah orang ramai boleh mendaftar untuk mendapatkan akses vaksin COVID-19.

Ini termasuk melalui aplikasi MySejahtera, pendaftaran melalui laman sesawang JKJAV (Jawatankuasa Khas Jaminan Akses Bekalan Vaksin Covid-19) yang akan dilancarkan minggu depan, menghubungi talian hotline (nombor ditetapkan kemudian), pendaftaran secara manual di klinik dan hospital awam serta swasta dan bantuan pendaftaran dari kerajaan negeri bagi mereka yang tinggal di kawasan pedalaman. – Bernama


Kenaikan elaun guru KAFA dibayar secara tunggakan

BANGI, 22 Ramadan 1444H, Khamis – Pembayaran kenaikan elaun kepada semua guru Program Kelas Al-Quran dan Fardu Ain (KAFA) akan dibayar secara tunggakan bermula Januari tahun ini.

Ketua Pengarah Jabatan Kemajuan Islam Malaysia (JAKIM), Datuk Hajah Hakimah Mohd Yusoff berkata, pihaknya akan menguruskan penyaluran semua pembayaran berkenaan melalui kerajaan negeri sebaik sahaja peruntukan tersebut diterima.

Beliau juga menafikan dakwaan pihak tertentu yang mengatakan bahawa bayaran bantuan one-off kepada imam, bilal dan guru KAFA tidak termasuk dalam senarai bantuan oleh pihak kerajaan.

“Jabatan Kemajuan Islam Malaysia (JAKIM) amat memahami akan kegusaran beberapa pihak mengenai pembayaran kenaikan elaun guru KAFA dan bantuan secara one-off kepada imam, bilal, siak, guru KAFA dan guru takmir yang diumumkan oleh Yang Amat Berhormat Perdana Menteri dalam pembentangan Bajet 2023 di Dewan Rakyat pada 24 Februari 2023,” katanya dalam kenyataan, hari ini.

Dalam pembentangan Bajet 2023 pada 24 Februari lalu, kerajaan mengumumkan kenaikan elaun bagi 35,000 guru KAFA sebanyak RM100 kepada RM1,100 dengan peruntukan tambahan lebih RM40 juta.

Di bawah peruntukan syiar Islam, Datuk Seri Anwar Ibrahim berkata, peruntukan itu turut melibatkan antara petugas masjid dengan memberikan sumbangan khas RM600 kepada imam, bilal, tok siak, noja, marbut dan guru takmir.


Kata putus harga tiket penerbangan musim perayaan dicapai

PUTRAJAYA, 16 Ramadan 1443H, Isnin – Kementerian Pengangkutan (MOT), Suruhanjaya Penerbangan Malaysia (MAVCOM), Pihak Berkuasa Penerbangan Awam Malaysia (CAAM) dan tiga syarikat penerbangan – Malaysia Airlines, AirAsia dan Malindo – telah mencapai kata putus berhubung harga tiket penerbangan ketika musim perayaan.

Menteri Pengangkutan Datuk Seri Dr Wee Ka Siong berkata kata putus itu dicapai dalam mesyuarat kira-kira 72 jam sejak Khamis (14 April) dan akan diumumkan dalam masa terdekat.

“Mereka telah ada kata putus dan saya berasa lega, kerana ia telah mencapai satu penyelesaian,” katanya pada sidang media selepas melancarkan Kempen Keselamatan Jalan Raya dan Ops Bersepadu, bersempena Sambutan Hari Raya Aidilfitri 2022 di sini hari ini.

Isu harga tiket penerbangan ke Sabah dan Sarawak menjadi tajuk perbualan hangat, apabila harga yang dipaparkan pada laman web syarikat penerbangan dikatakan meningkat sehingga RM2,000 bagi penerbangan dua hala ke Sabah atau Sarawak, iaitu peningkatan kira-kira 566 peratus berbanding kebiasaan sekitar RM300 bagi perjalanan sama.

Satu tangkap layar juga tular menunjukkan harga tiket penerbangan ke Tawau, Sabah dari Lapangan Terbang Antarabangsa Kuala Lumpur (KLIA) pada 2 Mei depan adalah pada RM3,208.96 bagi kelas ekonomi dan RM3,617.09 bagi kelas perniagaan.

Ketua Setiausaha MOT Datuk Isham Ishak dilaporkan berkata lebih 30 peratus harga tiket penerbangan telah diturunkan, susulan kesediaan MAVCOM untuk bertolak ansur menurunkan kadar harganya pada musim perayaan.

Wee berkata MOT sedia bekerjasama dengan semua pihak bagi mengatasi trend peningkatan harga tiket penerbangan yang dikatakan bukan hanya berlaku di Malaysia malah di tempat lain juga. – Bernama


COVID-19 bukan alasan tiada PRU15 dalam masa terdekat

KUALA LUMPUR, 21 Jamadilawal 1442H, Selasa – Tidak ada alasan mengapa Pilihan Raya Umum ke-15 (PRU15) tidak boleh diadakan dalam masa terdekat.

Setiausaha Agung UMNO, Datuk Seri Ahmad Maslan berkata, jika COVID-19 mahu dijadikan sebagai alasan ia nyata sesuatu yang tidak tepat.

Ini kerana, katanya, dunia sudah pun memiliki vaksin yang boleh melindungi manusia daripada dijangkiti wabak pandemik itu.

“Saya melihat COVID-19 bukan lagi alasan untuk kerajaan Perikatan Nasional (PN) tidak adakan PRU lebih awal, kerana kita dimaklumkan telah ada vaksin.

“Cuma, kita persoalkan kenapa Malaysia lewat menerima vaksin, sedangkan 50 negara di dunia ini sudah mula menyuntik vaksin kepada rakyatnya sejak Disember lalu.

“Kenapa di Malaysia hanya bulan Februari ini hendak suntik vaksin kepada satu juta rakyatnya. Kerajaan kena bertindak laju sikit,” katanya dalam sidang media di PWTC, hari ini.

Ahmad berkata, UMNO dan seluruh jentera parti kena bersiap sedia menghadapi sebarang kemungkinan akan berlaku PRU15.

“Kita tidak perlu takut diadakan PRU kerana kerajaan PN ini sebenarnya betul-betul berada di atas garisan, dan nak jadi kerajaan kena 111 + 1 baru boleh jadi kerajaan.

“Tetapi, kerajaan ini adalah kerajaan 111 + 1, dengan erti kata, kerajaan paling tipis majoriti dalam dunia atau kerajaan tidak stabil. Ini kena akui semua pihak,” katanya.


Gugurkan LTTE sebagai pengganas fenomena luar biasa: Pakar

Oleh Zuhayati Yazid

BANGI, 20 Syawal 1443H, Sabtu – Malaysia akan mewujudkan fenomena luar biasa sekiranya Mahkamah Persekutuan membenarkan rayuan dibuat bagi menggugurkan kumpulan Harimau Pembebasan Tamil Eelam (LTTE) daripada senarai kumpulan pengganas di negara ini.

Pakar Geostrategi, Azmi Hassan berkata, tindakan ini berikutan lebih 30 buah negara di seluruh dunia termasuk India, Amerika Syarikat (AS) dan beberapa negara Eropah masih melabelkan LTTE sebagai pengganas.

“Hakikatnya dasar negara kita adalah masih melabelkan LTTE itu sebagai kumpulan pengganas.

“Kalau mahkamah di Malaysia mempunyai hak untuk mendengar rayuan setiap dasar mengenai keselamatan, ini akan menimbulkan fenomena luar biasa.

“Kerana setiap dasar mengenai keselamatan boleh dicabar, boleh didengar rayuan,” katanya ketika hubungi Ismaweb.net, hari ini.

Azmi bagaimanapun tidak pasti sama ada Mahkamah Persekutuan mempunyai hak untuk mendengar permohonan ini kerana dasar kerajaan, lebih-lebih lagi mengenai keselamatan.

Namun buat masa ini, tegas beliau, dasar Malaysia masih melabelkan LTTE sebagai kumpulan pengganas.

Tegas beliau, dasar keselamatan kerajaan hari ini dibuat oleh Kementerian Dalam Negeri dan kemungkinan bersangkut paut oleh Kementerian Luar kerana mempunyai kaitan dengan organisasi luar negara.

Semalam, seorang pemandu teksi, V Balamurugan memfailkan permohonan untuk mendapatkan kebenaran untuk meneruskan rayuan di Mahkamah Persekutuan Putrajaya bagi gugurkan LTTE sebagai kumpulan pengganas.

Menerusi permohonan rayuan yang difailkan, Balamurugan mengemukakan lima persoalan undang-undang untuk dipertimbangkan Mahkamah Persekutuan.


‘Sama saja’ netizen Cina tak kisah tiada wakil dalam Kabinet Sabah

BANGI, 20 Safar 1442H, Khamis – Biarpun ada pihak tertentu yang mendesak supaya mempertimbangkan pelantikan wakil ‘menteri Cina’ dalam Kabinet negeri Sabah, ternyata pendirian itu bercanggah dengan kebanyakan netizen daripada kaum berkenaan.

Rata-rata netizen Cina seolah-olah tidak kisah tiada wakil daripada kaum itu dilantik dalam Kabinet yang diketuai Datuk Hajiji Noor.

Menerusi ruangan komen Facebook akhbar berbahasa Cina, Sin Chew Daily bertajuk ‘Tiada menteri Cina dalam Kabinet Sabah’ yang dimuat naik hari ini, kebanyakan netizen menyatakan tidak peduli dengan keputusan kerajaan negeri itu.

“Walaupun ada wakil Cina tak dapat buat apa-apa, hanya mereka bercakap tetapi tidak boleh buat apa-apa, maka sama saja seperti tiada,” tulis Khim Low.

“Ada atau tiada, tiada perbezaan yang ketara,” kata Bella WL.

“Kalau ada sekali pun, mereka hanya akan kata ‘yes yes yes’,” kata Ng Tina.

Pada masa sama, ada juga sebahagian netizen yang mempertikaikan pemilihan wakil PAS, dan pembentukan Kabinet Sabah sebagai penyatuan besar orang Islam.

“Tiada orang Cina, tetapi ada PAS. Kelakarlah,” tulis Kent Tyt.

“Tiada beza apa pun. MCA juga tidak mampu untuk membantu masyarakat Cina,” kata Wilson Low.

Sebelum ini, Gabungan Persatuan Cina Sabah (FCAS) menggesa kerajaan negeri, mencalonkan beberapa wakil dari kaum Cina untuk diletakkan ke dalam Kabinet.

Bukan hanya FCAS, malah Persekutuan Persatuan-Persatuan Pengurus Sekolah Cina Malaysia (Dong Zong Sabah) juga menyuarakan gesaan sama supaya melantik menteri berketurunan Cina dalam Kabinet Gabungan Rakyat Sabah (GRS).


KPDNHEP usaha perbaiki mekanisme subsidi, cari alternatif kurangkan ketirisan

TAWAU, 7 Ramadan 1443H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) dalam usaha menambah baik mekanisme penyaluran subsidi dan meneliti alternatif lain untuk mengurangkan ketirisan apabila barangan bersubsidi itu turut dinikmati penduduk negara jiran.

Timbalan Menterinya, Datuk Rosol Wahid berkata, pihaknya menerima maklumat tular berkaitan isu tersebut melalui media sosial, misalnya tong gas memasak terjual sehingga ke negara jiran dan perkara itu sepatutnya tidak berlaku.

“Di sini 14 kilogram tong gas dijual dengan harga RM26 sahaja tetapi di sana (negara jiran) harga itu mencecah sehingga RM70 satu tong, harga RM26 ini adalah sebab kerajaan beri subsidi, tetapi ini mendorong pula berlaku ketirisan.

Beliau berkata demikian kepada pemberita selepas meninjau keberkesanan program penyeragaman harga serta kawasan pengedaran barang kawalan dan bersubsidi di Kampung Sungai Tongkang dan Kampung Mentadak di Pulau Sebatik dekat sini hari ini.

Menurut Rosol, pihaknya juga meneliti beberapa cadangan termasuk penggunaan cip hologram pada tong gas untuk memudahkan barangan berkenaan dikesan.

“Pada tahun ini kerajaan memperuntukkan RM680 juta membabitkan program penyeragaman harga, program penstabilan harga minyak masak serta subsidi tepung gandum kegunaan am.

“Apabila ada pilihan yang difikirkan sesuai untuk dilaksanakan di beberapa kawasan, untuk dilihat keberkesanannya, yang penting RM680 juta dibelanjakan kerajaan itu tidak dibelanjakan untuk yang tidak sepatutnya,” katanya.

Katanya lagi, Pusat Kastam, Imigresen dan Kuarantin di Pulau Sebatik dan Kalabakan memainkan peranan penting dalam membantu penguat kuasa membanteras penyelewengan dan penyeludupan barangan subsidi. – Bernama


Kanak-kanak 5 tahun maut didera ibu kandung dan kekasih

JOHOR BAHRU, 29 Rabiulakhir 1443H, Sabtu – Seorang kanak-kanak lelaki berusia lima tahun maut dipercayai menjadi mangsa dera di sebuah rumah di Nusa Bestari dekat Iskandar Puteri, semalam.

Ketua Polis Daerah Iskandar Puteri ACP Dzulkhairi Mukhtar berkata polis menerima panggilan daripada petugas Hospital Sultanah Aminah (HSA) mengenai kejadian itu pada pukul 12.20 tengah hari.

Beliau berkata petugas HSA memaklumkan bahawa mangsa telah dihantar ke hospital oleh ibu kandungnya.

“Pemeriksaan yang dilakukan ke atas badan mangsa mendapati terdapat kecederaan di mulut, lebam di seluruh bahagian depan dan belakang badan kemungkinan akibat didera.

“Siasatan awal mendapati mangsa tinggal bersama ibu kandung dan bapa angkatnya yang merupakan kekasih ibunya serta seorang adik dan kakak mangsa,” katanya dalam kenyataan hari ini.

Menurutnya, pemeriksaan awal oleh pihak hospital terhadap mangsa mendapati mangsa telah meninggal dunia semasa dalam perjalanan ke hospital.

Katanya proses bedah siasat akan dijalankan pagi ini di HSA selepas keputusan ujian calitan COVID-19 mangsa diperolehi.

Dzulkhairi berkata bahagian forensik Ibu Pejabat Polis Kontinjen Johor telah menjumpai getah paip di sinki dalam bilik air, batang kayu dan ‘poly pipe’ di atas sofa dan kesan darah di rumah berkenaan.

Susulan itu, pihak polis telah menahan ibu mangsa yang berusia 35 tahun di HSA dan kekasihnya berusia 32 tahun di Nusa Bestari bagi membantu siasatan, manakala adik dan kakak mangsa sedang menjalani pemeriksaan kesihatan di HSA.

Katanya pemeriksaan rekod lampau terhadap kedua-dua individu itu didapati, mereka mempunyai rekod jenayah lampau iaitu kesalahan di bawah seksyen 31(1)(a) Akta Kanak-Kanak 2001 atas kesalahan mendera kakak mangsa sebelum ini.

“Selain itu, mereka mempunyai empat rekod di bawah Seksyen 15(1)(a) Akta Dadah Berbahaya.

“Ujian saringan awal air kencing mendapati kedua-duanya negatif dadah, reman akan dimohon hari ini dan kes disiasat mengikut Seksyen 302 Kanun Keseksaan serta Seksyen 31(1)(a) Akta Kanak-Kanak 2001,” katanya. – Bernama


‘Sokongan’ China kepada Dong Zong, apa tindakan kerajaan?

BARU-BARU ini, Dong Zong memperkukuh hubungan baik dengan negara kuasa besar China terutamanya dalam hal-hal pendidikan Cina melalui suatu sidang khas bersama duta China ke Malaysia.

Menurut satu laporan, dikatakan bahawa Kedutaan China sudah memainkan peranan penting dalam perkembangan pendidikan Cina di negara ini sejak beberapa dekad lalu.

Duta negara China dalam sidang itu memuji Malaysia kerana menjadi antara negara yang memelihara pendidikan Cina dengan sempurna selain Taiwan, Hong Kong dan Macau.

Ini bermakna Malaysia adalah satu-satunya negara bukan majoriti penduduk berbangsa Cina yang memelihara pendidikan Cina dengan sempurna.

Ini membangkitkan beberapa persoalan yang perlu kita fikirkan mengenai masa depan negara, terutamanya hala tuju pendidikan nasional.

Apakah ‘sokongan’ khas dari negara China ini menjadi penyebab pemimpin negara takut untuk ambil apa-apa tindakan terhadap kebiadapan mereka selama ini, walau siapa pun yang menjadi kerajaan?

Apakah ada kebimbangan-kebimbangan diplomasi dan tekanan dari negara China? Tidak mustahil kerana ada pemimpin politik kerajaan yang menggunakan hujah yang sama untuk mempertahankan ‘restoran komunis’ baru-baru ini.

Apakah ini juga menjadi penghalang kepada agenda memansuhkan sistem sekolah vernakular di negara kita? Jika begitu, apakah yang akan terjadi dalam kes mencabar keabsahan sekolah vernakular melalui mahkamah nanti? Apakah akan ada dilema di situ nanti?

Sokongan negara China terhadap Dong Zong ini boleh dikatakan berani kerana tidakkah sesebuah negara luar menunjukkan sokongan kepada sebuah organisasi yang banyak melukakan hati rakyat Malaysia, malah pengasasnya pernah dilucut kerakyatan suatu ketika dahulu kerana perlakuan-perlakuan derhaka.

Jika benarlah semua telahan saya ini manakala pemimpin-pemimpin negara masih lagi memandang sebelah mata akan isu pendidikan vernakular ini, maka saya berasa bahawa sampai bila-bila sistem pendidikan negara akan berada di takuk lama.

Sudahlah berada di takuk lama, dihina-hina lagi oleh pendokong-pendokong pendidikan vernakular dengan propaganda-propaganda mereka. Saya sudah muak mendengarnya di sidang-sidang dan wacana-wacana pendidikan kebangsaan.

Aminuddin Yahaya
Presiden ISMA / Pengerusi PEMBELA


Pahang hasrat wujudkan pusat pelupusan al-Quran di setiap daerah

BANGI, 27 Syawal 1443H, Sabtu – Jabatan Agama Islam Pahang (JAIP) berhasrat mewujudkan pusat pelupusan al-Quran di setiap daerah bagi memudahkan proses pelupusan ayat-ayat suci.

Timbalan Pengarah JAIP, Datuk Zakaria Mohamed berkata, pusat pelupusan itu menggunakan teknologi khas bagi memproses ayat-ayat suci berkenaan.

“Buat masa ini, Pahang memiliki dua pusat pelupusan al-Quran di daerah Jerantut dan Pekan yang menggunakan teknologi dan kepakaran khas untuk memproses abu al-Quran.

“Pusat pelupusan ini akan kita tambahkan lagi di semua daerah secara berperingkat bagi memudahkan proses-proses berkenaan dilakukan.

“Kini pusat pelupusan di Temin, Jerantut menggunakan teknologi dari Jepun dengan kos RM38,000,” katanya seperti dilapor media tempatan.

Pada masa sama, Zakaria mengajak, individu yang mahu melupuskan al-Quran berhubung atau datang terus ke pejabat agama Islam daerah masing-masing untuk tujuan pengumpulan sebelum dilupuskan.

Katanya, al-Quran perlu dilupuskan dengan cara tertentu berpandukan rujukan dalam Islam dan dihantar kepada pihak pejabat agama Islam daerah yang akan mengumpulnya sebelum ke pusat pelupusan.

Terbaharu, sebanyak enam tan abu al-Quran berjaya dilupuskan di Laut Cina Selatan pada kedudukan kira-kira 10 batu nautika dari persisiran pantai pangkalan Tentera Laut Diraja Malaysia (TLDM) Tanjung Gelang.

“Jumlah kali ini paling banyak berikutan banyak al-Quran yang musnah akibat kejadian banjir di daerah yang terjejas teruk iaitu dari Bentong dan Temerloh,” katanya.


Arab Saudi benarkan ibadah umrah, terhad umur 18 hingga 50 tahun

MAKKAH, 8 Rabiulawal 1442H, Isnin – Mulai 1 November, umat Islam seluruh dunia dibenarkan mengerjakan umrah selepas permit kebenaran untuk jemaah luar Arab Saudi dikeluarkan.

Bagaimanapun, hanya terhad kepada jemaah berusia antara 18 hingga 50 tahun, dan mereka perlu menjalani kuarantin selama tiga hari sewaktu ketibaan di negara itu.

Menerusi laporan Saudi Gazette yang memetik sumber Kementerian Haji dan Umrah, jemaah perlu mempunyai sijil ujian kesihatan PCR yang menunjukkan mereka bebas COVID-19.

“Tidak lebih daripada 72 jam selepas sampel itu diambil dan dikeluarkan oleh makmal bertauliah di negara jemaah.

“Jemaah juga perlu mendapat kebenaran untuk melakukan umrah selain lawatan ke dua Masjid Suci dan melakukan solat di Rawdah Sharif dengan mendaftar di aplikasi Eatmarna,” katanya.

Selain itu, syarikat umrah perlu mengesahkan maklumat tepat berdasarkan pasport jemaah termasuk tarikh lahir, sekurang-kurangnya 34 jam sebelum hari ketibaan.

Melalui sistem itu, data tiket penerbangan juga perlu ada dalam sistem, termasuk nombor tiket, nombor ketibaan pesawat, negara berlepas, masa dan tarikh pelepasan, negara ketibaan, masa dan tarikh tiba serta maklumat penerbangan lain.

Selain itu, maklumat penginapan di Makkah dan Madinah perlu dilengkapkan.

Jemaah perlu dibahagikan kepada kumpulan dengan minimum seramai 50 jemaah dalam satu kumpulan.

Pada masa sama, syarikat umrah perlu melantik seorang ketua untuk mengawal setiap kumpulan berkenaan. – Agensi


AS salur dana ketenteraan AS$400 juta kepada Ukraine

WASHINGTON, 29 Rabiulakhir 1444H, Khamis – Amerika Syarikat (AS) mengumumkan dana bantuan ketenteraan baharu sebanyak AS$400 juta, meliputi senjata, amunisi dan peralatan pertahanan udara untuk Ukraine.

Sejumlah peruntukan itu diberikan bagi tujuan mempergiatkan pembabitannya dalam perang menentang Russia.

“Peluru artileri, tembakan tepat, peluru berpandu pertahanan udara, dan kenderaan taktikal yang kami sediakan akan memberikan perkhidmatan terbaik kepada Ukraine di medan perang,” kata Setiausaha Negara Antony Blinken dalam satu kenyataan, semalam.

Jabatan Negara berkata, pakej itu termasuk senjata, peluru dan peralatan pertahanan udara daripada stok AS dan salah satu matlamatnya adalah untuk membantu Ukraine bertahan daripada serangan berterusan Russia ke atas infrastruktur tenaga, lapor AFP.

Jabatan Negara menyatakan bahawa ia akan menjadikan jumlah komitmen pentadbiran Biden ke Kyiv kepada hampir AS$19.7 bilion.

Jabatan itu juga berkata, sekutu AS seperti Britain, Perancis dan Sweden turut mengumumkan pakej bantuan berjuta-juta dolar untuk Ukraine baru-baru ini.

“Kami akan terus menyokong Ukraine selama mana yang diperlukan, jadi ia boleh terus mempertahankan diri dan berada dalam kedudukan paling kukuh di meja rundingan apabila tiba masanya,” kata Antony.

Sementara itu, Pentagon berkata, pakej itu termasuk peluru tambahan untuk sistem pertahanan udara NASAMS dan untuk sistem roket artileri mobiliti tinggi (HIMARS).

Presiden AS, Joe Biden berkata, beliau menjangkakan bantuan AS kepada Ukraine akan diteruskan tanpa gangguan walaupun mendapat tentangan daripada Republikan, yang dijangka menggunakan majoriti baharu mereka di Dewan Rakyat untuk memantau aliran bantuan.

Russia telah berulang kali memberi amaran bahawa membekalkan Kyiv dengan lebih banyak senjata hanya akan memburukkan lagi konflik, yang kini memasuki bulan kesembilan.

“Membanjiri Ukraine secara berterusan dengan senjata hanya akan mengheret konflik itu dan menjadikannya lebih menyakitkan bagi pihak Ukraine, tetapi ia tidak akan mengubah matlamat kami dan keputusan akhirnya,” kata jurucakap Kremlin, Dmitry Peskov, awal bulan ini.

Dmitry menegaskan bahawa AS sebenarnya terlibat dalam konflik Ukraine.

“De facto AS telah terlibat secara mendalam,” katanya.

Kenyataannya itu sama seperti Menteri Luar, Sergei Lavrov yang mengatakan bahawa Washington telah ‘menyertai de facto dalam perang ini sejak sekian lama’.

“Perang ini dikawal oleh Anglo-Saxon,” kata Lavrov. – Agensi


Jordan bekal penempatan haram Israel dengan tenaga elektrik

DUBAI, 17 Rabiulakhir 1443H, Isnin – Israel, Jordan dan Emiriah Arab Bersatu (UAE) dijangka menandatangani perjanjian hari ini di Dubai, di mana loji solar di padang pasir Jordan akan menjana tenaga elektrik untuk penduduk negara haram.

Ia sebagai pertukaran untuk loji penyahgaraman di Israel yang akan membekalkan Jordan dengan air, kata agensi berita.

Laman web berita Israel, Walla memetik pegawai mengatakan bahawa perjanjian itu adalah projek kerjasama serantau terbesar yang pernah dicapai antara Israel dan jirannya.

Menurut laman berita itu, perjanjian tersebut, yang juga akan ditandatangani dengan kehadiran seorang pegawai kanan Amerika Syarikat (AS), dibuat selepas beberapa bulan rundingan rahsia antara ketiga-tiga negara.

Pakar Palestin, Dr Saleh Al Naami berkata, perjanjian itu akan menjadikan padang pasir Jordan sebagai pangkalan sokongan untuk penempatan haram dan menyaksikan sisa dari Israel dibawa ke Jordan.

“Jordan mempunyai padang pasir di selatan dan ini akan digunakan untuk loji solar besar-besaran untuk menjana elektrik untuk dieksport ke penempatan Israel di Negev dan Tebing Barat,” kata Al-Naami.

Beliau berkata: “Sebahagian daripada infrastruktur perindustrian Israel, yang mempunyai pelepasan pencemaran yang membahayakan kawasan berpenduduk padat di Israel akan dipindahkan ke padang pasir Jordan dengan alasan mengupah pekerja Jordan.”

Al-Naami menegaskan, pelan ini membuktikan bahawa rejim Jordan semakin meningkatkan khidmatnya untuk kepentingan Israel. – Agensi


Myanmar benar rakyat setia pada negara miliki senjata api

NAYPYIDAW, 24 Rejab 1444H, Rabu – Kerajaan tentera Myanmar membenarkan rakyat yang setia kepada negara diberi lesen untuk memiliki beberapa jenis senjata api dan peluru.

Jeneral yang mengambil alih kuasa dua tahun lalu dalam rampasan kuasa bercadang membenarkan rakyat berumur 18 tahun ke atas memohon lesen menyimpan lima jenis senjata api, termasuk pistol dan senapang memburu.

Di bawah dasar itu, penerima permit senjata mesti setia kepada negara, bermoral baik dan tidak terlibat dalam isu mengganggu keselamatan negara, menurut dokumen yang didakwa dibocorkan kepada media tempatan.

Pemegang permit juga mesti mematuhi apabila diarahkan oleh pihak berkuasa tempatan untuk mengambil bahagian dalam keselamatan, penguatkuasaan undang-undang dan kestabilan serta langkah pencegahan jenayah, kata dokumen 15 muka surat mengenai pelesenan senjata api.

Langkah itu dibuat ketika junta menghadapi tentangan yang semakin meningkat di seluruh negara daripada Angkatan Pertahanan Rakyat (PDF) dan pertubuhan bersenjata etnik.

Myanmar berada dalam keadaan huru-hara sejak tentera merampas kawalan pada 1 Februari 2021. PBB menganggarkan kira-kira 14,000 orang telah ditangkap dan sekurang-kurangnya 2,000 terbunuh sejak itu.

Akhir tahun lalu, Majlis Keselamatan Pertubuhan Bangsa-Bangsa Bersatu mengundi menyokong resolusi pertama mengenai Myanmar dalam tempoh lebih tujuh dekad.

PBB menyeru pemerintah tentera untuk menamatkan keganasan dan membebaskan semua tahanan politik.

Majlis 15 anggota menggesa junta untuk segera membebaskan semua banduan yang ditahan sewenang-wenangnya, termasuk pemimpin yang digulingkan Aung San Suu Kyi. – Agensi


43.3 juta kanak-kanak seluruh dunia dipindah akibat konflik, bencana

TORONTO, 26 Zulkaedah 1444H, Khamis – Jumlah kanak-kanak yang dipindahkan di seluruh dunia kini mencecah 43.3 juta pada akhir tahun lalu, menurut laporan Tabung Kanak-Kanak Pertubuhan Bangsa-Bangsa Bersatu (UNICEF) pada Rabu.

Pengarah Eksekutif UNICEF, Catherine Russell berkata, selama lebih sedekad, bilangan kanak-kanak yang terpaksa meninggalkan rumah mereka meningkat pada kadar membimbangkan.

“… dan kapasiti global kami untuk bertindak balas kekal di bawah tekanan yang serius. Peningkatan ini adalah seiring dengan serangan konflik, krisis dan bencana iklim yang konsisten di seluruh dunia,” katanya.

Laporan yang diterbitkan setiap tahun itu menunjukkan bahawa kebanyakan kanak-kanak yang dipindahkan menghabiskan seluruh kenidupan mereka dengan cara berpindah.

“Bilangan kanak-kanak yang dipindahkan secara paksa dari rumah mereka meningkat dua kali ganda dalam dekad lalu,” katanya.

Perperangan di Ukraine menyebabkan dua juta kanak-kanak kehilangan tempat tinggal secara paksa, dan sejuta lagi telah dipindahkan secara dalaman.

Daripada 43.3 juta kanak-kanak yang dipindahkan secara paksa pada akhir 2022, hampir 60 peratus (25.8 juta) dipindahkan secara dalaman akibat konflik serta keganasan, kata laporan itu.

Bilangan pelarian dan kanak-kanak yang mencari suaka mencecah rekod baharu 17.5 juta – jumlah tidak termasuk mereka yang dipindahkan pada 2023, termasuk konflik di Sudan.

Laporan itu berkata, 940,000 kanak-kanak telah kehilangan tempat tinggal akibat konflik di Sudan, selain kejadian cuaca ekstrem turut menyumbang kepada faktor peningkatan jumlah itu. – Agensi


MAFI, KPDNHEP tubuh jawatankuasa bersama stabil harga baja dan racun

PUTRAJAYA, 8 Rabiulakhir 1443H, Sabtu – Kementerian Pertanian dan Industri Makanan (MAFI) dan Kementerian Perdagangan Dalam Negeri dan Hal Ehwal Pengguna (KPDNHEP) menubuhkan satu jawatankuasa bersama dalam menangani isu kenaikan harga baja dan racun.

Dalam satu kenyataan bersama, MAFI dan KPDNHEP memaklumkan usaha bersepadu itu bertujuan meneliti tindakan dan kaedah penyelesaian lain bagi membantu petani serta pengusaha kecil yang berdepan isu kenaikan harga baja dan racun secara mendadak sejak pandemik COVID-19.

“Baja dan racun makhluk perosak adalah input pertanian dan komponen penting dalam pengeluaran hasil tanaman berkualiti dan selamat dimakan oleh penduduk Malaysia.

“Kebanyakan baja dan racun yang digunakan oleh petani dihasilkan daripada bahan mentah diimport dari negara luar seperti unsur nitrogen, fosfat dan kalium,” menurut kenyataan bersama kedua-dua Menteri di kementerian terbabit Datuk Seri Dr Ronald Kiandee dan Datuk Seri Alexander Nanta Linggi, di sini hari ini.

Menurut kenyataan itu, berdasarkan perbincangan dan sesi libat urus yang diadakan dengan pihak berkepentingan dan pemain industri, antara punca dikenal pasti berhubung isu tersebut adalah perubahan polisi dari negara pengeksport, kenaikan kos bahan mentah, gangguan logistik serta spekulasi pasaran.

“Apabila bekalan baja dan racun berkurangan di pasaran dengan permintaan sentiasa berterusan daripada petani, maka peningkatan harga berlaku di sepanjang rantaian pembekalan produk tersebut,” menurut kenyataan itu.

Selain itu, beberapa cadangan penyelesaian telah dikenal pasti dan diangkat oleh MAFI dan KPDNHEP secara bersama dalam mesyuarat Jemaah Menteri semalam supaya isu ini dapat ditangani secara menyeluruh dan holistik di samping membantu golongan terjejas.

“MAFI dan KPDNHEP sentiasa peka dengan kenaikan harga baja dan racun bagi memastikan produktiviti pengeluaran tidak terjejas dan bekalan sentiasa mencukupi dengan harga yang stabil dan berpatutan,” katanya. – Bernama


Anwar kata Infineon bimbang kestabilan, puak pelampau agama

KUALA LUMPUR, 20 Muharam 1445H, Isnin – Perdana Menteri, Datuk Seri Anwar Ibrahim berkata, syarikat semikonduktor Infineon Technologies (Infineon) AG mengambil keputusan membuat pelaburan tambahan lima billion euro (RM25 bilion) baru-baru ini selepas diyakinkan tentang keutuhan Kerajaan Perpaduan pimpinannya.

Beliau mendedahkan syarikat dari Jerman itu telah menyuarakan kebimbangan berhubung ketidakstabilan politik negara ketika hendak membuat pelaburan tambahan berkenaan.

“Saya kata insya-Allah lima tahun tanpa gangguan, kita terangkan tentang dasar ekonomi, kita jelaskan tentang konsep Malaysia MADANI, mereka berpuas hati Alhamdulillah,” katanya semasa berucap pada  Ceramah Mega Perdana di Ukay Perdana.

Pada masa yang sama, Anwar berkata, syarikat berkenaan turut menyuarakan kerisauannya dan meminta kepastian tentang kewujudan puak pelampau agama dan bangsa di dalam negara.

“Dia bimbang takut golongan ini menang. Saya kata tak menang, insya-Allah. Bila jawab begitu, dia (Infeneon) bawa ke mesyuarat lima hari yang lalu di Jerman,” katanya.

Khamis lepas, Infineon mengumumkan perancangan untuk meningkatkan kemudahannya di Kulim, Kedah bagi membina loji fabrikasi kuasa silikon karbida (SiC) 200-milimeter (mm) terbesar di dunia dengan pelaburan tambahan sebanyak lima bilion euro bagi tempoh lima tahun akan datang.

Sejak lima dekad lepas, Infineon telah menjadikan Malaysia sebagai sebuah hab penting dalam pembuatan fabrikasi wafer di Kulim dan melaksanakan aktiviti pembungkusan cip semikonduktor di Batu Berendam, Melaka. – Bernama


Kita terima vaksin Pfizer-BioNTech seminggu lebih awal

PUTRAJAYA, 23 Jamadilakhir 1442H, Jumaat – Malaysia akan menerima vaksin Pfizer-BioNTech seminggu lebih awal, sebelum bermulanya Pelan Imunisasi COVID-19 Kebangsaan fasa pertama pada 26 Februari ini, kata Menteri Kesihatan, Datuk Seri Dr Adham Baba hari ini.

Beliau berkata, vaksin itu perlu diterima lebih awal, bagi membolehkan suntikan awal diberikan kepada 7,000 individu yang akan bertugas memberikan vaksin.

“Kita perlu dahulukan mereka yang akan bertugas memberi vaksin dan 7,000 vaksinator telah dipilih untuk disuntik awal, Oleh itu, (vaksin) ini djangka diterima awal seminggu dari tarikh 26 Februari,” katanya ketika ditemui di pejabatnya di sini, hari ini.

Pada 11 Januari lepas, perjanjian untuk penghantaran fasa pertama vaksin COVID-19 Pfizer-BioNTech BNT1262b ke seluruh negara dimeterai antara kerajaan Malaysia, melalui Kementerian Kesihatan (KKM), dan Pfizer (Malaysia) Sdn Bhd.

Perjanjian dengan Pfizer (Malaysia) melibatkan perolehan vaksin sebanyak 12,799,800 dos yang akan dibekalkan mulai penghujung Februari, meliputi 20 peratus populasi Malaysia dengan dua dos seorang.

Dr Adham berkata, vaksin itu akan diterima secara berfasa iaitu 148,000 dos pada fasa pertama.

Dalam pada itu, Dr Adham berkata, KKM telah mengenal pasti 55 lokasi penyimpanan vaksin di seluruh negara yang dilengkapi Penyejuk Suhu Ultra Rendah (ULTF), memandangkan vaksin itu perlu disimpan pada suhu -70 darjah Celsius.

“Vaksin ini perlu dalam suhu -70 darjah Celsius secara berterusan, sehingga ia dikeluarkan untuk disuntik kepada mereka yang terlibat dalam fasa Pelan Imunisasi COVID-19 Kebangsaan fasa pertama,” katanya.

Beliau berkata, KKM juga bekerjasama dengan Tenaga Nasional Bhd, untuk memastikan tiada ganguan bekalan elektrik berlaku di lokasi penyimpanan vaksin.

Mengenai 600 pusat pemberian vaksin yang akan dibuka di seluruh negara, Dr Adham berkata tujuh petugas terdiri daripada pegawai perubatan serta jururawat, akan ditempatkan di setiap fasiliti suntikan vaksin.

“Kita jangka dapat memberi 210 suntikan vaksin di satu-satu lokasi sehari dan sekiranya ia berjalan lancar… 120,000 suntikan dapat dijalankan setiap hari di semua 600 pusat pemberian vaksin,” katanya.

Beliau berkata, KKM akan memastikan pusat pemberian vaksin yang akan dibuka itu, terletak di lokasi strategik dan mempunyai peralatan yang mampu menyimpan vaksin dengan baik.

“Pusat pemberian vaksin ini perlu teratur dan kemas, dan proses pemberian vaksin akan dilaksanakan dalam jumlah tertentu, kerana kita tidak mahu orang beratur panjang.

“Selain itu, perlu ada sesi rehat untuk mereka yang ambil vaksin dalam 30 minit, kerana kita tidak mahu ada kesan mudarat selepas suntikan,” katanya.

Rabu lepas, Dr Adham berkata KKM sudah bersedia untuk melaksanakan Pelan Imunisasi COVID-19 Kebangsaan fasa pertama, sebaik bekalan vaksin Pfizer-BioNTech tiba di Malaysia pada 26 Feb ini.

Menurutnya, sesi latihan awal penghantaran vaksin tersebut ke Klinik Kesihatan Belaga di Sarawak pada 29 Jan dan Hospital Bintulu pada 30 Jan, berjaya dilaksanakan tanpa sebarang isu.

Beliau berkata, latihan awal penghantaran itu adalah untuk memastikan bekalan vaksin dari kilang syarikat gergasi farmaseutikal Amerika Syarikat, Pfizer, di Puurs, Belgium yang menggunakan bekas ultra sejuk, sampai di Malaysia tanpa sebarang masalah. – Bernama


Nyahwarta Hutan Simpan Kuala Langat Utara selari matlamat pembangunan Selangor: JPNS

SHAH ALAM, 23 Muharram 1443H, Rabu – Kerajaan negeri Selangor telah mengambil kira kesemua aspek dalam membuat keputusan yang terbaik berkaitan isu penyahwartaan Hutan Simpan Kuala Langat Utara (HSKLU).

Jabatan Perhutanan Negeri Selangor (JPNS) dalam kenyataan hari ini memaklumkan, keputusan tersebut adalah selaras dengan matlamat pembangunan Selangor ke arah kestabilan sosioekonomi, dinamik, mampan dan lestari.

JPNS memaklumkan kerajaan negeri masih mengekalkan kira-kira 46 peratus daripada kawasan HSKLU, mukim Tanjung Dua Belas, Kuala Langat, dekat sini sebagai Hutan Simpanan Kekal (HSK).

Menurut kenyataan tersebut secara keseluruhannya, cadangan penyahwartaan HSKLU telah melalui proses yang begitu teliti oleh Jawatankuasa Penyiasatan Awam selaras dengan Kaedah-Kaedah Penyiasatan Awam (Selangor) 2014.

“Proses penyiasatan awam ini telah berlangsung selama lebih satu tahun sejak keputusan cadangan penyahwartaan HSKLU diterima pada November 2019.

“Kesemua bantahan yang diterima telah dikumpulkan dan diangkat kepada Majlis Mesyuarat Kerajaan Negeri (MMKN) Selangor untuk pertimbangan lanjut,” menurut kenyataan itu.

Menurut kenyataan berkenaan melalui MMKN Ke-17/2021 5 Mei lalu yang disahkan oleh MMKN Ke-18 pada 19 Mei lepas, hanya seluas lebih kurang 536.70 hektar daripada keseluruhan kawasan HSKLU ini diluluskan untuk dinyah warta di bawah Seksyen 11 dan 12, Enakmen (Pemakaian) Akta Perhutanan Negeri Selangor 1985.

“Berdasarkan keputusan MMKN yang sama, seluas lebih kurang 581.48 hektar telah diluluskan sebagai kawasan gantian HSK iaitu melibatkan PT4182 mukim Sungai Panjang, daerah Sabak Bernam seluas lebih kurang 308.62 hektar; Ampang Pechah, mukim Buloh Telor, daerah Hulu Selangor seluas lebih kurang 208.98 hektar dan Bukit Broga, mukim Semenyih, daerah Hulu Langat seluas lebih kurang 63.88 hektar,” jelas kenyataan terbabit.

JPNS memaklumkan, hasil kajian pakar perunding yang dilantik kerajaan negeri iaitu UPM Consultancy & Services Sdn Bhd pada 2020 turut digunakan dalam pertimbangan penyahwartaan HSKLU dan berdasarkan kajian mereka, nilai biodiversiti hutan simpan itu dan kawasan gantian adalah hampir sama.

“Kawasan gantian HSKLU yang dinyah warta terdiri daripada jenis hutan paya gambut di mukim Sungai Panjang iaitu sama jenis hutan dengan HSKLU manakala, kawasan gantian di Ampang Pechah dan Bukit Broga adalah jenis hutan bukit.

“Kawasan gantian Ampang Pechah mempunyai kepentingan koridor rangkaian ekologi hidupan liar dikenali sebagai central forest spine (CFS) sepertimana ditetapkan dalam Rancangan Fizikal Negara Ketiga manakala kawasan Bukit Broga mempunyai nilai-nilai ekopelancongan yang amat tinggi dan merupakan antara tarikan kawasan pendakian utama di Selangor,” maklum kenyataan itu.

JPNS memaklumkan kerajaan negeri turut mengenakan beberapa syarat kepada pemaju Gabungan Indah Sdn Bhd yang telah diluluskan pemberimilikan di kawasan nyah warta HSKLU pada tahun ini antaranya termasuklah pengekalan 20 peratus daripada kawasan pembangunannya sebagai kawasan hijau serta keperluan translokasi spesies-spesies flora dan fauna yang berkepentingan.

“Selain itu, MMKN juga telah meluluskan sebahagian kawasan untuk penggantian baki Rizab Orang Asli Busut Baru iaitu seluas lebih kurang 42.1 hektar di bawah Seksyen 7, Akta Orang Asli 1954.

“Justeru, isu tuntutan perizaban kawasan Orang Asli Busut Baru seluas lebih kurang 404.6 hektar sebagai penggantian kawasan disebabkan pembinaan Lapangan Terbang Antarabangsa Kuala Lumpur sejak 2006 dapat diselesaikan,” maklum kenyataan tersebut.

Menurut jabatan itu lagi, HSKLU merupakan hutan yang telah terpisah daripada kompleks hutan utama dan mengalami tekanan pembangunan tanah tepu bina di sekelilingnya seperti Lebuhraya Utara Selatan Hubungan Tengah (ELITE), Bandar Saujana Putra dan Gamuda Cove.

JPNS memaklumkan HSKLU juga telah diklasifikasikan sebagai kawasan yang berisiko tinggi untuk terbakar oleh Jabatan Perhutanan Selangor pada tahun 2016 dan mengalami kemerosotan akibat beberapa kali terbakar pada tahun 2012, 2013, 2014, 2017 dan 2021.
– Bernama


Kenapa Sudan tangkap dan rampas aset Petronas

1. KITA dikejutkan hari ini dengan tindakan melampau Sudan yang keluarkan waran tangkap kepada pengurus Petronas di Sudan, beberapa hari selepas merampas aset Petronas di sana. Kenapa Sudan bertindak begini? Sudah lupakah mereka kepada segala jasa Malaysia dan Petronas yang mengubah mereka daripada negara miskin dibuli kepada negara pengeluar minyak sejak 20 tahun lalu?

Sudah lupakah mereka kepada segala jasa Petronas memberi biasiswa mendidik rakyat mereka membangunkan industri petroleum mereka? Sudah lupakah mereka dengan jasa Malaysia membantu mereka di saat kuasa-kuasa besar dunia mengenakan sekatan antarabangsa kepada mereka?

2. Jawapannya kerana politik dan geopolitik: kerajaan Sudan hari ini bukan lagi kerajaan Sudan yang dulu, di mana Presiden Omar al-Bashir yang berkuasa ketika Malaysia menghulur tangan bantuan kepada Sudan lebih 20 tahun lalu telah dijatuhkan melalui rampasan kuasa pada April 2019.

3. Kerajaan Sudan hari ini juga bertindak mengadakan hubungan diplomatik dengan Israel sebagai balasan janji pelaburan besar-besaran dari Barat yang dibuat Amerika Syarikat di bawah Presiden Trump sebelum ini. Gelap mata dengan janji-janji pelaburan Barat itu, kerajaan Sudan yang baru ini telah bertindak kurang bijak dengan merampas aset-aset milik Petronas (Malaysia), Pakistan, Qatar, dan Turki kononnya dengan alasan aset-aset tersebut diperoleh secara tidak sah di bawah pentadbiran Omar al-Bashir dulu.

4. Sejarah membuktikan betapa kita Malaysia adalah antara negara pertama yang sanggup melabur membangunkan telaga minyak Sudan sejak tahun 1990-an lagi. Petronas mengorak langkah dengan projek GNPOC (30 peratus) pada 6 Disember 1996, dan di Lundin’s Block 5A pada 6 February 1997 (28.5 peratus).

5. Malah, pada tahun 2003 Petronas menyelamatkan industri petroleum Sudan dengan membayar tunai US$142.5 juta untuk membeli 40.375% ‘working interest’ daripada konsortium Lundin Petroleum dan OMV yang terpaksa menjual pegangan mereka di Block 5A akibat tekanan berkaitan penglibatan mereka dalam perang minyak di Sudan. Ketika Sudan dibadai krisis kemanusiaan Darfur dulu pun Malaysia teguh berdiri di samping Sudan, siap menyumbang melalui kempen ‘Dapur untuk Darfur’.

6. Bukan sekadar membangunkan sumber petroleum, Petronas turut berjasa besar dalam pembangunan sumber manusia Sudan. Contohnya seperti Khartoum Vocational Training Centre 2005 yang ditubuhkan Petronas dengan kerjasama Kementerian Pendidikan, Negeri Khartoum, Institut Teknologi Petroleum Petronas (INSTEP) dan GIATMARA, Malaysia dengan latihan dalam bidang Automotive Maintenance Technology, Electrical Maintenance Technology, Air conditioning & Refrigeration Maintenance, Plumbing Technology, Building Technology, hinggalah ke Training of Trainers program. Pusat ini telah diserahkan kepada Kementerian Pendidikan Negeri Khartoum pada tahun 2012.

7. Tidak cukup dengan beratus biasiswa prasiswazah dan pascasiswazah di Universiti Teknologi Petronas (UTP) kepada anak muda Sudan, Petronas bahkan turut menyumbang perpustakaan bergerak untuk kemudahan anak-anak sekolah di Sudan sejak tahun 2005 hingga 2011.

8. Bahkan pada tahun 2019 Menteri Minyak dan Gas Sudan sendiri Yagoub Adam Bashir Gamaa mengiktiraf jasa Petronas secara khusus. Namun begitu, beberapa hari kemudian iaitu pada 11 April 2019 rampasan kuasa tentera telah menjatuhkan kerajaan Presiden Omar al-Bashir.

9. Tindakan Petronas mempertahankan hak kita bahawa Kompleks Petronas di Khartoum diperoleh dengan cara yang sah hingga memfailkan kes ke International Centre for Settlement of Dispute (ICSID) di bawah Bank Dunia membuktikan segala-galanya.

10. Malah, langkah ini diambil Petronas hanya selepas jalan diplomatik melalui Kementerian Luar Negeri tidak membuahkan sebarang hasil sebaliknya Sudan terus merampas aset kita di sana dan kemuncaknya hari ini mengeluarkan waran tangkap ke atas pengurus Petronas di Sudan.

11. Hakikatnya, tindakan kurang bijak kerajaan Sudan hari ini merampas aset Petronas (Malaysia), Pakistan, Qatar, dan Turki semata-mata kerana terlalu yakin dengan janji kemasukan pelabur Barat selepas mengadakan hubungan diplomatik dengan Israel bakal mengundang rasa tidak percaya dan tidak yakin para pelabur antarabangsa untuk jangka masa panjang.

12. Hilang kawan, hilang hormat, semata-mata kerana rasa tamak dan dendam, pengajaran ini akan memberi impak negatif kepada rakyat Sudan sendiri. Perancangan Petronas untuk membantu Sudan membangunkan rantau Laut Merah mereka juga sama sekali sudah pasti terbatal dengan tindakan Sudan hari ini.

13. Sama-sama kita doakan semoga semua rakyat Malaysia di Sudan dipelihara dan kepentingan Petronas dapat dipertahankan di International Centre for Settlement of Dispute (ICSID).

Abdul Muein Abadi
Penyelidik PhD Faculty of Governance and Global Affairs,
Leiden University, Belanda

Artikel ini disiarkan terlebih dahulu di Facebook penulis


Polis Israel tembak mati lelaki autisme Palestin naik pangkat

BAITULMAQDIS, 11 Jamadilakhir 1444H, Rabu – Seorang pegawai polis Israel yang menembak mati Iyad al-Halak, warga Palestin autisme, di Baitulmaqdis Timur yang diduduki pada Mei 2020, dinaikkan pangkat minggu ini walaupun menghadapi kes mahkamah berhubung pembunuhan itu.

Pegawai itu, yang juga anggota polis sempadan dan namanya di bawah perintah tegahan (gag order), menembak Iyad, 32, mendakwa dia mengesyaki warga Palestin itu membawa senjata. Walhal, Iyad tidak bersenjata.

Perdana Menteri, Benjamin Netanyahu digesa memohon maaf kepada keluarganya dalam satu langkah yang jarang dilakukan oleh seorang pegawai Israel.

Terdahulu, media Israel melaporkan bahawa pegawai polis yang membunuh Iyad dinaikkan pangkat dan baru-baru ini melaksanakan operasi sarjan di pangkalan untuk Polis Sempadan Israel di kawasan metropolitan Tel Aviv.

Pegawai polis itu kini menghadapi kes di mahkamah daerah Baitulmaqdis atas tuduhan membunuh Iyad secara melulu, dan boleh dikenakan penjara sehingga 12 tahun jika sabit kesalahan.

Keluarga Iyad sebelum ini mengkritik penyiasatan pihak berkuasa Israel terhadap pembunuhannya dan meminta pertuduhan yang lebih berat.

Iyad memakai pelitup muka ketika dalam perjalanan ke sekolah untuk orang kurang upaya di Kota Lama Baitulmaqdis Timur yang diduduki apabila dia mula dikejar oleh pegawai polis Israel dan ditembak.

Pada November, pesuruhjaya polis Israel, Kobi Shabtau berkata, dia menyokong pegawai yang menembak Iyad.

“Adalah penting bagi saya untuk mengatakan bahawa kami adalah orang yang menghantar pejuang dalam misi itu, dan kami mempunyai tanggungjawab untuk berdiri di sisinya walaupun dalam keadaan ini,” katanya.

Pada Ogos 2021, keluarga Iyad mendakwa polis dengan sengaja ‘memusnahkan kamera’ yang mempunyai bukti pembunuhan.

Siasatan terhadap tembakannya tergantung oleh kerana kekurangan bukti video, walaupun terdapat laporan bahawa kawasan di mana dia dibunuh mempunyai sekurang-kurangnya 10 kamera CCTV.

Penembakan Iyad pada tahun 2020 juga mendapat solidariti antarabangsa, kerana ia bertepatan dengan protes pembunuhan polis AS, terhadap George Floyd dan perarakan Black Lives Matter. – Agensi


J&T Express mohon maaf kejadian pengagihan barang secara ganas

IPOH, 26 Jamadilakhir 1442H, Isnin – Syarikat perkhidmatan penghantaran barangan J&T Express, membuat permohonan maaf atas kejadian pengagihan bungkusan secara ganas, seperti dalam satu rakaman video yang tular baru-baru ini.

Pengurusan J&T Express Perak dalam satu kenyataan yang dimuat naik di Facebook J&T Express Malaysia-Perak berkata, pihaknya akan menyediakan lebih banyak latihan kepada para pekerjanya bagi meningkatkan mutu perkhidmatan kepada orang ramai.

“Di samping itu, pihak J&T Express ingin menjelaskan perkara tentang pekerja J&T mogok dan tentang komisen adalah tidak benar. Segala perkara yang berlaku adalah satu salah faham semata-mata.

“Sekali lagi, J&T Express ingin meminta maaf atas kejadian yang tidak diingini,” menurut kenyataan dan video yang disiarkan di laman sosial facebooknya.

Kenyataan itu turut menyebut, pihak J&T Express akan sedaya upaya meningkatkan mutu perkhidmatan dan segera menghantar barangan pelanggan dengan cepat, dan tidak akan memotong gaji para pekerjanya.

Sejak semalam, tular video berdurasi 15 saat yang menunjukkan beberapa pekerja syarikat berkenaan membaling barangan pelanggan, dengan ada yang berteriak dipercayai tidak berpuas hati dengan pengurusan syarikat yang dikatakan mempunyai kaitan dengan masalah pembayaran gaji. – Bernama


Oktober ‘bulan maut’ penduduk Palestin

TEBING BARAT, 7 Rabiulakhir 1444H, Rabu – Oktober menyaksikan jumlah tertinggi rakyat Palestin dibunuh rejim haram Israel di seluruh Tebing Barat yang diduduki, termasuk Baitulmaqdis Timur, menurut data yang dikumpul oleh Middle East Eye.

Tentera Israel membunuh sekurang-kurangnya 29 rakyat Palestin di Tebing Barat bulan lalu, menjadikan Oktober bulan ‘paling maut’ dan Pertubuhan Bangsa-Bangsa Bersatu (PBB) menyifatkan tahun ini sebagai ‘tahun paling maut’ sejak mula mengira kematian di seluruh wilayah Palestin pada tahun 2005.

Menurut analisis MEE, ia juga merupakan angka kematian tertinggi di Tebing Barat dalam tempoh sebulan sejak Mei, ketika bantahan Palestin di seluruh negara terhadap serangan Israel ke atas Masjid al-Aqsa, pengusiran Sheikh Jarrah dan pengeboman di Semenanjung Gaza.

Kali terakhir sebelum 2021, angka bulanan yang melebihi 30 kematian adalah antara Oktober dan Disember 2015 – kemuncak gelombang serangan tikaman oleh rakyat Palestin.

Sekurang-kurangnya lima daripada mereka yang maut pada Oktober ditembak pasukan keselamatan Israel adalah kanak-kanak lelaki.

Paling muda daripada mereka ialah Mahmoud Mohammad Samoudi berusia 12 tahun dari Jenin, meninggal dunia di hospital pada 10 Oktober akibat luka terkena tembakan Israel pada 28 September.

Lebih separuh daripada mereka yang terbunuh pada Oktober kemungkinan besar tidak bersenjata ketika mereka ditembak mati, menurut pegawai dan laporan media Palestin.

Pada 3 Oktober, tentera Israel melepaskan tembakan ke arah tiga rakyat Palestin semasa mereka berada dalam kenderaan sewaktu pulang dari kerja, membunuh dua dan mencederakan individu yang ketiga.

Tahap keganasan di Tebing Barat ini tidak pernah direkodkan sejak penghujung Intifada Kedua. – Agensi


Putrajaya tutup ekonomi sepenuhnya lepas 4 Februari?

KUALA LUMPUR, 11 Jamadilakhir 1442H, Ahad – Putrajaya akan mengumumkan penutupan ekonomi sepenuhnya selepas 4 Februari, sekiranya jumlah kes COVID-19 di negara ini terus menunjukkan peningkatan, dakwa Dewan Perdagangan dan Industri EU-Malaysia (Eurocham Malaysia) dalam surat yang dikeluarkan kepada anggotanya.

Sumber yang berkaitan dengan organisasi mengesahkan kesahihan surat itu dengan akhbar tempatan, Malay Mail.

Surat itu memperincikan ringkasan pertemuan Ketua Eksekutif Eurocham Malaysia, Sven Schneider dengan Kementerian Perdagangan Antarabangsa dan Industri (MITI), yang menyebutkan bahawa Kementerian Kesihatan (KKM) ‘telah membuat pendirian yang jelas mengenai masalah penutupan ekonomi sepenuhnya.’

“Sekiranya angka jangkitan tidak menurun, kerajaan Malaysia akan mengumumkan penutupan/perintah berkurung lebih ketat dengan segera setelah 4 Februari 2021.

“Ini adalah situasi yang kita hadapi dan MITI meminta semua perusahaan, asing dan tempatan, untuk bergabung dalam usaha mengurangkan jangkitan, memutuskan rantaian, agar ekonomi terbuka untuk perniagaan,” menurut surat itu.

Surat itu menyatakan bahawa Schneider diundang untuk menghadiri ‘pertemuan yang sangat penting dan mendesak’ di MITI, pada malam 22 Januari, dan pertemuan itu dipengerusikan oleh Ketua Setiausaha kementerian, Datuk Lokman Hakim Ali.

Ia juga menyatakan bahawa KKM percaya sektor pembuatan, dengan 99 kluster COVID-19, adalah sumber utama jangkitan.

Eurocham Malaysia meminta syarikat bagi menugaskan sekurang-kurangnya seorang penyelia sumber manusia untuk mengurus dan menyelaraskan pekerja asing atau pekerja yang tinggal di asrama, sambil menambah bahawa tujuan utama tindakan ini adalah untuk meminimumkan pergerakan masyarakat, aktiviti sosial dan dengan itu mematuhi prosedur operasi standard (SOP) perintah kawalan pergerakan (PKP).

Ia mengatakan bahawa ini kerana selalunya, pekerja di asrama didapati tidak mengamalkan pematuhan SOP dan terlibat secara tidak wajar dalam kegiatan sosial yang luas di dalam atau di luar asrama.

“Syarikat diminta juga untuk bertanggungjawab dalam kes di mana pengurusan atau perumahan pekerja asing telah diserahkan kepada agensi pekerjaan.  Terdapat kes di mana keadaan perumahan yang buruk atau kekurangan pematuhan pengangkutan oleh ejen menyebabkan peningkatan jangkitan.

“Syarikat kadang-kadang tidak sedar, tetapi kerajaan menggesa untuk meningkatkan komunikasi dan koordinasi dengan agensi pekerjaan dan rakan sumber luar untuk kepentingan semua.

“Syarikat diminta untuk mewujudkan ruang kuarantin asas di asrama mereka untuk memastikan bahawa kes yang disyaki, hubungan rapat dan kes COVID-19 yang disahkan dapat diasingkan / dikuarantin dengan segera dan mengurangkan risiko penyebaran lebih lanjut. Sebarang langkah segera dan jangka pendek dialu-alukan untuk mengurangkan jangkitan,” kata organisasi itu.

Ia turut memaklumkan bahawa pekerja yang tinggal di rumah bersama keluarga, mungkin juga ditawarkan untuk tinggal di fasiliti kuarantin syarikat, jika mereka dan kontak rapat disyaki atau disahkan positif.

“Dalam konteks pengangkutan, syarikat harus memastikan jarak sosial dan dengan demikian disarankan pengurangan hingga 50 peratus kapasiti setiap kenderaan,” katanya.

Pada masa sama, ia berkata, terdapat juga perbincangan mengenai kapasiti pengujian dan penjejakan kontak.

“Mungkin ada kemas kini mengenai perkara ini dalam beberapa hari lagi. Kami memahami bahawa ini dilihat sebagai satu lagi cabaran besar dan perubahan yang mahal, namun mungkin harus dilakukan.

“Walaupun begitu, Eurocham meminta anggotanya untuk melakukan apa sahaja yang boleh dilakukan untuk mengurangkan jangkitan, memutuskan rantai dan memastikan ekonomi terbuka,”?katanya.

Rekod kes baru harian COVID-19 di Malaysia mencatatkan jumlah tertinggi sekali lagi, dengan 4,275 kes dilaporkan semalam.

Walau bagaimanapun, kes sembuh harian dicatatkan pda tahap tertinggi, dengan 4,313 orang dilaporkan telah sembuh.

KKM di laman webnya mengatakan bahawa kes aktif COVID-19 di negara ini kini berjumlah 42,769, sementara jumlah kes yang disahkan di Malaysia mencecah 180,455.